Gestapu Indonesia: Suatu Tragedi Berdarah

1 Oktober mungkin sekadar tarikh biasa bagi kita tetapi bagi rakyat Indonesia, 1 Oktober 1965 merupakan satu detik hitam dalam catatan sejarah mereka. Ini kerana pada tarikh tersebut, berlakunya rampasan kuasa oleh Jeneral Suharto atas alasan mengekang cubaan Parti Komunis Indonesia (PKI) dan pihak tentera yang pro-komunis dari merampas kuasa. Akibat dari rampasan kuasa ini, PKI mengalami kehancuran sepenuhnya dan fahaman komunis diharamkan di sana sehingga ke hari ini. Dan rampasan kuasa ini juga membawa kepada pembunuhan beramai-ramai ahli komunis di Indonesia di mana jangkaan mangsa terbunuh oleh seorang pegawai Agensi Perisikan Pusat (CIA) bernama Richard Cabot Howland ialah 105,000 orang. Bagaimana semua ini berlaku?

Pada 1 Oktober 1965, satu kumpulan yang menamakan diri mereka Pergerakan 30 September mengumumkan di radio bahawa mereka telah berjaya menggagalkan cubaan rampasan kuasa dan mengukuhkan kedudukan Presiden Indonesia ketika itu, Sukarno. Pemimpin kumpulan tersebut, Leftenan Kolonel Untung memberi jaminan Sukarno selamat, beberapa jeneral yang terlibat dengan ‘konspirasi’ telah ditahan dan sebuah Majlis Revolusi akan bertindak bagi pihak kerajaan. Bagi warga Indonesia, mereka sedikit tahu siapa jeneral-jeneral yang ditahan ini. Tetapi bagi pihak tentera yang bersekutu dengan Menteri Pertahanan Indonesia, Jeneral A.H Nasution, tahu salah seorang yang ditahan ialah Jeneral Ahmad Yani. Yani merupakan sekutu Nasution yang tidak bersefahaman dengan Sukarno dan pemimpin PKI, D.N Aidit. Dan pada hari sama cubaan ini berlaku, kesemua jeneral yang diculik ini dibunuh dan dicampak ke dalam telaga buta di Lubang Buaya. Tetapi siapa sebenarnya Pergerakan 30 September ini?

Bila sebut berkenaan pergerakan ini, ramai membuat teori konspirasi melibatkan ramai orang dari Sukarno hinggalah pihak perisikan China. Namun pemain sebenar gerakan ini ialah Untung, D.N Aidit dan sekumpulan pegawai seperti yang didedahkan oleh John Roosa dan Joseph Nevins dalam laporan mereka, ’40 Years Later: The Mass Killings of Indonesia’. Motif kumpulan ini ialah mengetepikan pihak tentera, memperlihatkan mereka seolah-olah musuh kepada Sukarno dan membawa Indonesia lebih berhaluan kiri. Ini sekaligus membawa kepada penguasaan PKI dalam arena politik Indonesia. Dan kebanyakan pemain ini ada sebab tersendiri untuk memulakan rancangan ini. Pada tahun 1965, kuasa politik Indonesia tertumpu kepada Presiden (Sukarno), PKI dan pihak tentera. Di bawah dasar ‘Demokrasi Dipandu’, kuasa presiden sukar dicabar dan pemain-pemain politik perlu merujuk kepada beliau. Namun dengan kesihatan beliau yang semakin merosot, agak sukar mengekalkan keadaan politik sedia ada. Justeru, PKI atau pihak tentera berkira-kira sama ada mendapatkan kuasa sekiranya Sukarno jatuh sakit atau dapatkan kelebihan awal dengan melancarkan rampasan kuasa.

Tidak diketahui sama ada Yani ada merancang rancangan rampasan kuasa pada tahun tersebut tetapi kepimpinan tertinggi tentera mempunyai pelan-pelan kecemasan sekiranya berlaku detik sebegini. Bagi PKI dan Aidit pula, dengan mempergunakan penyokong-penyokong Sukarno, ini dapat mengelak tindak balas negatif dari terkena PKI. Malah rancangan ini sudah didedahkan beliau kepada pemimpin China merangkap sahabatnya, Mao Zedong pada Ogos 1965. Memang benar niat Untung ikhlas mempertahankan Sukarno tetapi secara tidak langsung, beliau menjadi boneka Aidit untuk mendapatkan kuasa politik bagi PKI.

Bagi pihak tentera yang menentang fahaman komunis, kehilangan enam jeneral ini tidak menyebabkan mereka panik. Sebaliknya mereka bertindak pantas melalui peranan bakal Presiden Indonesia, Jeneral Suharto. Suharto ketika itu berperanan sebagai komander pasukan tentera simpanan segera mengambilalih kepimpinan tentera dan mengugut Gerakan 30 September menyerah diri atau berhadapan prospek dibunuh pasukan tentera. Tentera yang pro-komunis segera berundur atau menyerah kalah dan ini membolehkan pihak tentera diketuai Suharto mematahkan cubaan rampasan kuasa ini. Pada 2 Oktober, kebanyakan pemimpin Gerakan 30 September melarikan diri dari Jakarta dan menuju ke destinasi berbeza. Begitu juga Sukarno yang melarikan diri ke Bogor sehari sebelumnya. Sehari selepas itu, pihak tentera berjaya mengeluarkan semua mayat jeneral yang dibunuh termasuk Yani dan mereka diberi pengebumian negara pada 5 Oktober bersamaan dengan Hari Angkatan Tentera Indonesia.

Sukarno sedar situasi yang semakin genting mahu menggantikan Yani dengan seorang lagi jeneral, Jeneral Pranoto sebagai ketua angkatan tentera pada 1 Oktober. Tetapi tindakan beliau ditentang sekeras-kerasnya oleh Suharto dan enggan menyerahkan kuasa kepada Pranoto. Ini ditambah sokongan Nasution kepada beliau, sekaligus memberi tamparan hebat kepada Sukarno kerana kehilangan sokongan tentera. Bagi Aidit sendiri, kegagalan Sukarno menggagalkan harapannya membentuk kerajaan berhaluan kiri dan lebih cenderung ke arah komunisme seperti yang dirancang.

Selepas cubaan rampasan kuasa ini gagal dan pihak tentera menguasai kerajaan, berita pembunuhan jeneral-jeneral oleh Gerakan 30 September menimbulkan kemarahan ramai pihak. Tetapi pihak tentera melihat berita ini sebagai peluang untuk menghapuskan terus PKI. Maka atas sebab ini juga, pihak tentera menyebarkan cerita jeneral-jeneral ini diseksa, ada di antaranya diseksa secara seksual sebelum dibunuh. Ini membawa kepada demonstrasi besar-besaran anti-PKI dan keganasan meletus. Selain itu, jentera propaganda tentera turut mendakwa pembunuhan jeneral-jeneral ini dan rampasan kuasa merupakan permulaan kepada sesuatu yang lebih gila termasuk pembunuhan musuh-musuh parti pada skala yang lebih besar. Inilah yang membawa kepada pembunuhan beramai-ramai ahli PKI antara tahun 1965-1966.

Buktinya, keterangan aktivis pelajar dan bakal menteri kabinet Indonesia, Fahmi Idris. Dalam satu temubual, beliau bercerita, “Kombinasi dua insiden yang mencetuskan kemarahan rakyat ini mendorong ramai termasuk pelajar-pelajar universiti untuk bangkit dan melawan kenaikan harga barang dan PKI. Kami mahu berlawan untuk menjadikan keadaan lebih baik dan lebih penting, mempertahankan ideologi Pancasila dari serangan komunis tetapi kami tidak ada senjata untuk berlawan.” Ini mendorong beliau bertemu dengan ketua Pasukan Khas Tentera (RPKAD, kini dikenali sebagai Kopassus), Kolonel Sarwo Edhie Wibowo di mana beliau menawarkan latihan ketenteraan kepada 10 orang anggota Fahmi termasuk beliau sendiri. Mereka dilatih dan diberi tugas menguruskan pergerakan pelajar, mengenalpasti siapa ahli PKI dan menyerahkan mereka kepada pihak tentera. Ini sebenarnya sebahagian dari peranan Laskar Ampera, sebuah pertubuhan separa tentera yang diketuai beliau semasa belajar di Universitas Indonesia pada tahun 1966. Laskar Ampera bertanggungjawab menahan ahli dan penyokong PKI sebelum menyerahkan mereka kepada pihak tentera, sekaligus membawa kepada tragedi berdarah pada tahun tersebut.

Namun sebelum kita berbicara lebih lanjut berkenaan pasca-rampasan kuasa Suharto, terdapat beberapa persoalan yang perlu dijawab. Pertama, apakah pihak perisikan Barat menipu Aidit? Bukanlah asing dalam kalangan perisikan asing akan kebimbangan mereka berkenaan PKI merampas kuasa sekiranya kesihatan Sukarno merosot dan cubaan mereka yang bertindak awal sebenarnya membawa kepada kemusnahan parti. Sukar menentukan sama ada ia mempengaruhi keputusan Aidit dan perancang Gerakan 30 September tetapi melihat keadaan Jakarta pada tahun 1965, agak sukar untuk mereka berbuat demikian. Ini kerana Jakarta ketika itu merupakan sarang kepada spekulasi dan khabar angin, maka jika Aidit ada menerima maklumat mereka sekalipun, pasti beliau akan menganggap ia satu lagi khabar angin yang tiada asas sama sekali.

Satu lagi persoalan ialah apakah Suharto tahu akan rampasan kuasa ini. Kalau kita teliti perjalanan beliau, Suharto tidak mempunyai sebarang pendirian politik dan pasti tidak akan terlibat dalam sebarang perancangan rampasan kuasa. Jika ada yang kata beliau boleh berbuat demikian atas sebab mempunyai maklumat dalaman, kita tidak perlu ambil pusing pandangan sebegini. Perlu diingat, komander tentera sudah dilatih untuk bertindak pantas dan mampu memberi reaksi lebih baik dari perancang. Sementara perancang pula sukar beradaptasi kerana mereka mahu melaksanakan pelan yang sudah diatur rapi jika situasi tidak memihak mereka.

Bagaimanapun, ada kemungkinan Suharto mempunyai kaitan dengan perancang Gerakan 30 September. Ini didedahkan dalam keterangan Kolonel Abdul Latief, salah seorang ahli gerakan tersebut dan rakan rapat beliau dalam tentera. Dalam keterangannya kepada mahkamah 13 tahun selepas insiden tersebut berlaku, Latief menceritakan beliau bertemu dengan Suharto pada 29 September dan sekali lagi beberapa jam sebelum pasukan pimpinan Untung menculik pemimpin tertinggi tentera termasuk Yani. Dalam pertemuan pertama di kediaman Suharto, kedua-duanya membincangkan kemungkinan pihak tentera melancarkan rampasan kuasa. Pertemuan kedua pula diadakan di sebuah hospital di Jakarta disebabkan anak Suharto, Hutomo dimasukkan ke hospital kerana terkena sup panas. Dalam pertemuan tersebut, Latief memberitahu plot sudah berjalan dan menyangka Suharto memberi sokongan kepada Gerakan 30 September kerana tidak memberi reaksi terhadap laporan tersebut. Namun kenyataan Latief bersifat kabur dan tidak diketahui apa tindakan Suharto atau bagaimana beliau bertindak selepas mendapat laporan berkenaan.

Kejayaan Suharto menghapuskan PKI dianggap majalah Time sebagai berita baik kepada pihak Barat dan mereka juga sebenarnya memainkan peranan dalam pembunuhan besar-besaran ini. Duta Amerika ke Indonesia, Marshall Green menyatakan Washington bersimpati dengan pihak tentera dan mengagumi tindakan mereka. Malah mereka turut membekalkan pistol dan radio kepada Suharto untuk membantunya berhubung dengan pihak tentera yang memburu ahli-ahli PKI. Dan apabila kedutaan Amerika menyerahkan senarai ahli PKI kepada pihak tentera, pihak tentera Indonesia menghargai bantuan mereka. Dendam Amerika Syarikat terhadap Sukarno bukanlah sesuatu yang baru kerana mereka sudah berusaha melakukannya semasa era Presiden Dwight D. Eisenhower melalui perang pemisahan pada tahun 1958. Selepas kegagalan operasi tersebut, mereka menukar fokus kepada menyokong pegawai-pegawai tentera yang anti-komunis untuk membentuk kerajaan bayangan dan menyingkirkan Sukarno dan PKI. Pegawai-pegawai ini menanti masa sesuai untuk bertindak dan peluang tersebut muncul pada 1 Oktober 1965.

Selepas Sukarno diketepikan, Suharto menaiki tampuk pemerintahan dan sebagai ganjaran kepada beliau dan rakan-rakannya, Amerika Syarikat mula menyalurkan dana asing untuk menarik pelaburan ke Indonesia dan mengukuhkan rejimnya. Buktinya, satu mesyuarat Kabinet membabitkan usul menasionalisasikan syarikat minyak Caltex dan Stanvac pada Disember 1965. Selepas mendapat tahu usul tersebut, Suharto datang dengan helikopter dan mengisytiharkan pihak tentera tidak akan berdiam diri dengan usul-usul sebegini. Merasa terancam dengan ugutan beliau, mereka segera menangguhkan usul tersebut untuk tempoh masa yang tidak diketahui. Tetapi itu juga tidak menghalang Suharto dan konco-konconya bertindak kejam ke atas pemimpin kesatuan pekerja di kemudahan-kemudahan yang dimiliki firma-firma Amerika.

Namun langit tidak selalunya cerah. Satu ironi bagi Suharto ialah beliau bertanggungjawab menyingkirkan Sukarno dengan rampasan kuasa dan pada tahun 1998, Suharto terpaksa turun dari tampuk presiden selepas mendapat tekanan ramai. Legasi dari rampasan kuasa selain kebangkitan beliau ialah legasi kekejaman pihak tentera terutama ke atas PKI dan di Timur Timor (Timor Leste) dan kegagalannya menguruskan ekonomi Indonesia yang terlalu bergantung kepada bantuan asing. Di sebalik cubaan kerajaan pasca-Suharto untuk menentukan apa yang berlaku termasuk kekejaman 1965-1966, tentera masih membayangi sistem politik negara tersebut. Ini mengakibatkan buku teks negara tersebut masih menunjukkan Gerakan 30 September sebagai pengganas, tiada pemimpin tentera atau politik era beliau dibicarakan atas dakwaan jenayah perang atau salah guna kuasa dan kerajaan baru Timor Leste mengetepikan tuntutan keadilan bagi rakyatnya yang dibunuh tentera Indonesia dengan melaksanakan polisi berbaik-baik dengan Jakarta. Sementara Washington pula segera memadam semua jejak yang mengaitkan mereka dengan Suharto, supaya dapat menjadikan Indonesia sebahagian daripada negara yang dapat membantunya memerangi keganasan.

SUMBER

1. Roosa, John dan Nevins, Joseph. (2005). Global Research. 40 Years Later: The Mass Killings in Indonesia. https://www.globalresearch.ca/40-years-later-the-mass-killings-in-indonesia/1187

2. Cabot Howland, Richard. (2007). Agensi Perisikan Pusat (CIA). The Lessons of the 30 September affair. https://www.cia.gov/library/center-for-the-study-of-intelligence/kent-csi/vol14no2/html/v14i2a02p_0001.htm

3. Krismantari, Ika, S. Aritonang, Margareth dan Razak, Imanuddin. (2015). The Jakarta Post. Sept. 30, 1965 tragedy: A dark chapter in Indonesian history. http://www.thejakartapost.com/news/2015/09/30/sept-30-1965-tragedy-a-dark-chapter-indonesian-history.html
4. Cribb, Robert. (2015). The Conversation. Behind the coup that backfired: the demise of Indonesia’s Communist Party. https://theconversation.com/behind-the-coup-that-backfired-the-demise-of-indonesias-communist-party-47640


Kekeliruan Sejarah Melayu

Kekeliruan tentang sejarah memang benda biasa.Ia akan berulang-ulang dengan soalan yang sama tapi dengan cara penyakit yang lain-lain.Antara sebabnya ialah ramai yang bertanya dari dalam mangkuk megi masing-masing,tidak cuba keluar dan melihat dunia luar,rupa-rupanya orang di luar juga mengalami trend yang sama.

Penjelasan 3 aspek ini berkisar sejarah Melayu dari kacamata kekeliruan menafsirkan Sulalatus Salatin dan era Hindu-Buddha di Asia Tenggara.

1) Trend

Era Hindu-Buddha yang merentasi sekitar abad ke-4 hingga abad ke-14 Masehi sebenarnya memberi kesan kepada seluruh Asia Tenggara dan tidak eksklusif semata-mata sejarah Melayu.Ia memberi kesan kepada suku-suku Nusantara sendiri seperti Jawa,Sunda,Minang dan sebagainya juga kaum-kaum Asia Tenggara yang lain seperti Khmer,Thai,Mon,Burma,Pyu dan Cham.Dalam sejarah kaum-kaum Indochina ini,berlambak pengaruh Hindu-Buddha sampailah ke hari ini.

Malah bagi kaum-kaum seperti Khmer,Thai dan seumpamanya,konotasi ‘era Hindu-Buddha’ itu sebenarnya tidak ada,sebab sampai ke hari ini mereka masih menganut fahaman Hindu-Buddha.Sampai ke hari ini,nama dan gelaran raja-raja mereka berbau Sanskrit dan mengamalkan tradisi dan agama Hindu-Buddha.

Trend ini hanya ‘effect’ kepada sosio-budaya secara tidak menyeluruh bukannya kepada keturunan atau bangsa.Adalah salah sama sekali apabila menganggap pada zaman ini,seluruh bangsa Melayu adalah berasal dari India,atau masa itu bangsa Melayu tiada,yang ada orang India.Antara alasannya ialah pemakaian tulisan India,gelaran Hindu dan pengaruh bahasa Sanskrit.

Alasan itu tak relevan sebab hari ini trend sudah berubah dengan pemakaian tulisan rumi dan pengaruh bahasa Inggeris.Adakah ketika ini seluruh bangsa Melayu dan nusantara berasal dari Amerika?

Ketua orang-orang Melayu kini tidak lagi memakai gelaran-gelaran berbau Hindu namun memakai gelaran-gelaran dalam Bahasa Arab dan berciri Islam malah pemakaian gelaran ‘sultan’ lebih popular dari ‘raja’ (hanya di Perlis).Adakah ini bermakna ketua orang-orang Melayu ini semuanya berasal dari Tanah Arab?

Trend tak mengubah bangsa,trend hanya memberi kesan ke atas sosio-budaya tertentu.

2) Social Class

Trend ini pula,ia tidak ‘effect’ kepada seluruh bangsa Melayu.Ia ‘effect’ kepada golongan atasan macam kerabat diraja,bangsawan atau aristokrat kerana mereka berhubung dengan politik antarabangsa,juga kelas menengah seperti para pedagang,ilmuwan dan artisan kerana mereka berhubung dengan sosio-ekonomi antarabangsa.

Orang-orang yang duduk di ceruk-ceruk kampung tidakkan tahu menulis tulisan berpintal-pintal atau membaca tulisan Pallava yang diubahsuai.Mereka tidak bercakap bahasa yang terpahat seperti di dalam Prasasti Kedukan Bukit.Mereka bersembang sesama sendiri dalam bahasa tempatan,bahasa Melayu yang biasa.

Sebab itu sumber lisan macam hikayat atau cerita penglipurlara,ia memakai bahasa Melayu biasa,ia tak pakai bahasa prasasti yang bercampur-campur antara istilah Melayu dan Sanskrit macam “klapakşa vulan vaiśākha dapunta hiyang nāyik”.Orang kampung akan tercangak-bangak mendengarnya.

Trend bahasa prasasti ini disebut dalam sejarah (terutama bahasa Jawa) sebagai bahasa Kawi.Orang kampung tak pakai bahasa Kawi ini.Bahasa ini hanya terpakai pada prasasti atau urusan rasmi berkaitan trend Hindu-Buddha tersebut.

Jadi tak boleh nak generalisasikan,bahawa bila raja-raja pakai trend Hindu-Buddha,pahat bahasa Kawi pada prasasti makanya seluruh rakyat dan bangsa Melayu seolah-olah bercakap bahasa Kawi dan petah berbahasa Sanskrit juga.Ini salah dan sangat-sangat keliru.Hari ini para pemimpin dan bijakpandai petah berbahasa Inggeris dan menulis dalam bahasa Inggeris,adakah pakcik dan makcik di kampung juga membeli sayur dan ikan di pasar kecek English?

3) Intermarriage

Kahwin campur dalam kehidupan para pemimpin seperti raja-raja adalah perkara biasa sekalipun kerabat raja Inggeris yakni Windsor sebenarnya berasal dari jalur Saxe-Coburg and Gotha yang berdarah campuran Jerman.Begitu juga dengan kerabat raja-raja Eropah yang lain.Tapi ini tidak bermakna SELURUH rakyat Inggeris tiba-tiba berpakat berkahwin dengan orang Jerman sebagaimana Ratu Victoria berkahwin dengan Putera Albert dari kerabat Jerman pada tahun 1840.

Dalam Sulalatus Salatin,bab awal yang menceritakan ‘intermarriage’ melibatkan antara pelbagai kerajaan seperti dari Greek,Parsi dan India dan kemudiannya salah satu dari keturunan itu berkahwin dengan salah seorang puteri pemerintah di Palembang yakni Demang Lebar Daun.Ini adalah perkara normal dalam kehidupan raja-raja malah diamalkan sehingga ke hari ini,bukan sahaja raja malah golongan pemimpin dan orang biasa.Adakah apabila seorang puteri raja Melayu berkahwin dengan keturunan Greek,India atau Parsi tiba-tiba seluruh bangsa Melayu beramai-ramai berkahwin dengan orang-orang Greek,India dan Parsi menjadi Melayu-Parsi,Melayu-Greek atau Melayu-India?

Adakah ketika itu raja Palembang mengerahkan seluruh umat Melayu berkahwin campur?Demang Lebar Daun mengerahkan tenteranya pergi ke ceruk-ceruk kampung memaksa orang kampung berkahwin dengan orang India atau Parsi?

‘Intermarriage’ seseorang atau para pemimpin tak mengubah satu bangsa secara tiba-tiba.Perdana Menteri kita pada hari ini telah mengahwinkan anaknya dengan seorang ‘putera’ dari Kazakshtan,adakah hari ini orang-orang Melayu menjadi Melayu-Kazakh?

Sepertimana trend,intermarriage hanya berlaku dan ‘effect’ pada orang tertentu,dalam kes ini para pemimpin atau kerabat raja.Orang Melayu di kampung-kampung tetap dengan cara hidup mereka di kampung.

Intermarriage seseorang tidak boleh mengubah DNA seluruh bangsa secara tiba-tiba.

KESIMPULANNYA ramai orang membuat generalisasi yang kurang berpendidikan.Ini kerana mereka tidak terdedah dengan ilmu sejarah,sosio-budaya,geografi dan antropologi secara formal dan sistematik.Akibatnya mereka berkokok dari dalam mangkuk megi masing-masing.

Apa yang ingin dijelaskan di sini,trend tidak mengubah asas bangsa.Sehingga ke hari ini asas bangsa Melayu ialah sama dengan asas kaum-kaum dalam Nusantara dan berbahasa dalam kelompok bahasa Austronesia dari segi linguistik.’Basic’ tetap sama,trend yang berubah-rubah ikut zaman.

Datang kot mana pun trend Hindu-Buddha,trend Islamik atau trend globalisasi berpaksikan Dunia Barat,bangsa Melayu tetap merentasi zaman ke zaman dengan identiti sendiri.Orang Melayu beramai-ramai memeluk agama Islam bukan atas sebab tunduk pada siapa-siapa (tiada dalam sejarah raja Melayu menyeksa orang-orang kampung yang tidak masuk Islam),tetapi lahir kepercayaan bahawa itulah satu-satunya agama yang sebenar dan diredhai Tuhan.


Koh-I-Nur: Permata Yang Hilang Dari Dunia Islam

Kalau kita sebut negara India, mesti semua akan terfikir tentang pelakon-pelakon popular seperti Shah Rukh Khan, Salman Khan, Amir Khan, Hrithik Roshan, Amitabh Bhachan, Rajinikanth dan lain-lain. Selalu juga orang bila sebut pasal negara India, pasti minda kita akan mengaitkannya dengan agama Hindu.

Tapi tahukah anda?

Umat Islam telah mendirikan banyak kerajaan yang menguasai wilayah India itu selama lebih dari 700 tahun lamanya!

Sepanjang sejarah, wilayah India turut diwarnai dengan jatuh bangun pelbagai kerajaan Islam yang kaya-raya. Umat Islam membina ketamadunan yang sangat bernilai di wilayah India. Kekayaan para pemerintah Islam di India sehingga menyebabkan para penjajah Eropah ingin datang menjarah segala kekayaan yang dimiliki oleh umat Islam.

Maka tertubuhlah organisasi antaranya seperti Syarikat Hindia Timur Inggeris, Syarikat Hindia Timur Belanda, Syarikat Hindia Timur Portugis, Syarikat Hindia Timur Perancis dan Syarikat Hindia Timur Denmark. Mereka juga ingin merampas kedaulatan kerajaan Islam di India.

Jika silsilah kekeluargaan dipanggil “Nasab”, manakala silsilah keilmuan dipanggil “Sanad”. Maka silsilah kedaulatan pula dipanggil “Syi’arat” (Regalia).

Bercakap tentang Regalia iaitu alat kebesaran diraja yang menjadi warisan lambang keabsahan dan kedaulatan sesebuah kerajaan, para pemerintah Islam di India juga memiliki pelbagai Regalia tersendiri. Antara Regalia termasyhur adalah sebuah batu permata berlian yang amat besar bernama “Koh-i-Nur”.

Koh-i-Nur atau dalam bahasa Parsinya bermaksud “Gunung Cahaya” merupakan salah satu batu permata jenis berlian yang terbesar di dunia. Saiz permata yang seberat 191 karat itu adalah 4.1 cm X 3.26 cm X 1.26 cm. Harganya kini dianggarkan melebihi 1 BILLION DOLLAR ($1,000,000,000) !!!

Menurut satu riwayat, permata Koh-i-Nur ini pertama kali ditemui pada sekitar tahun 1310 Masihi di zaman Sultan Alauddin Khalji iaitu pemerintah kedua dari Dinasti Khalji dalam Kesultanan Delhi. Dinasti Khalji adalah dinasti kedua Kesultanan Delhi setelah Dinasti Mamluk.

Permata ini terus diwarisi dari seorang Sultan kepada Sultan yang lain yang memerintah India. Dari Dinasti Khalji kepada Dinasti Tughlaq, kemudian kepada Dinasti Sayyid dan terakhir sekali kepada Dinasti Lodi dalam kesultanan Delhi. Perwarisan dari seorang Sultan kepada seorang Sultan ini berlangsung selama 216 tahun.

Kesultanan Delhi diganti pula oleh Kesultanan Mughal apabila Sultan Nasiruddin Babur mengalahkan pemerintah terakhir Kesultanan Delhi pada tahun 1526 Masihi. Permata Koh-i-Nur juga berpindah milik sebagai tanda kedaulatan Kesultanan Delhi beralih kepada Kesultanan Mughal.

Kesultanan Mughal ini kemudiannya berkembang pesat sehingga menjadi sebuah empayar sebaris dengan Khilafah Uthmaniyyah. Bahkan, seperti yang pernah al-faqir tulis pada artikel lepas, kekayaan empayar Mughal ini mengalahkan empayar Uthmaniyyah dan pemerintah terkaya Eropah iaitu Raja Perancis sendiri. Ketika itu Empayar Mughal adalah antara kerajaan yang terkaya di dunia.

Permata Koh-i-Nur turut menjadi Regalia warisan para Sultan Mughal. Ketika di zaman Shah Jahan iaitu seorang Maharaja Mughal yang terkenal dengan Taj Mahal nya, baginda telah membina sebuah takhta yang bertatahkan pelbagai berlian permata. Takhta yang dinamakan sebagai “Throne of Peacock” (Takhta Si Merak) itu turut disempurnakan perhiasannya apabila Koh-i-Nur diletakkan padanya.

Permata ini sangat masyhur dalam kalangan Raja-Raja pada ketika itu. Masing-masing menyimpan niat untuk memilikinya. Pernah suatu ketika Empayar Mughal diserang oleh sebuah kerajaan Parsi, lalu menyebabkan Takhta Si Merak yang bertatahkan permata Koh-i-Nur ini diangkut ke Parsi.

Raja Parsi itulah yang memanggil permata tersebut dengan nama Koh-i-Nur kerana terpukau saat memandang keindahan permata tersebut. Koh-i-Nur ini kemudiannya dirampas pula oleh seorang pemerintah Afghan. Kemudiannya lagi, permata ini dilarikan pula ke wilayah Pakistan untuk diletakkan di sebuah Kuil Suci.

Dalam perebutan ini berlaku, datang pula British yang dalam usaha menjajah seluruh wilayah India. Dengan muslihat licik British melalui segala perjanjian-perjanjian penjajahannya, permata Koh-i-Nur ini berjaya mereka miliki. Permata ini dibawa ke Istana Buckingham pada tahun 1850 untuk dipersembahkan kepada Ratu Victoria bersempena sambutan ulang tahun penubuhan SHTI yang ke-250.

Permata ini dipamerkan kepada umum di London. Namun, kerabat diraja Britain kurang berpuas hati dengan bentuk potongan asal batu permata tersebut, maka pada tahun 1852, mereka mengupah pakar batu permata bagi membuat potongan baru pada permata tersebut sehingga menyebabkan Koh-i-Nur sedikit mengecil.

Saiz Koh-i-Nur menjadi 3.6 cm X 3.2 cm X 1.3 cm dan beratnya berkurangan menjadi 105.6 karat. Proses pemotongan permata itu mengambil masa selama 38 hari.

Permata ini dijadikan kerongsang oleh Ratu Victoria. Kemudian, permata ini diletakkan pada mahkota Ratu Alexandra. Ia terus diwarisi kepada Ratu Mary dan kemudiannya kepada Ratu Elizabeth (bonda Ratu Elizabeth II kini).

Oleh kerana menurut sejarah permata ini menjadi rebutan para pemerintah lelaki pelbagai kerajaan sehingga menyebabkan kerajaan-kerajaan yang raja-nya memiliki permata ini musnah, maka kerana itulah kerabat diraja Britain hanya memakaikan permata ini kepada kerabat diraja wanita sahaja. Mereka tidak mahu kerajaan British juga musnah terkena “Sumpahan Koh-i-Nur” apabila pemerintah lelaki yang memakainya.

Sehingga kini, kerajaan India, Iran, Afghanistan dan Pakistan cuba menuntut kembali hak pemilikan permata Koh-i-Nur ini. Namun, segala tuntutan kerajaan-kerajaan ini dinafikan oleh kerajaan Britain atas alasan Perjanjian Terakhir Lahore yang dikatakan telah menjadi punca keabsahan pemilikan ini.

Permata Koh-i-Nur kini terletak di Tower of London dan kadangkala ianya dipamerkan kepada para pengunjung. Permata Koh-i-Nur turut menjadi sebahagian daripada Regalia Kerajaan Britain apabila ianya ditatahkan bersama permata-permata lain pada Mahkota Kerajaan Britain. Boleh lihat permata Koh-i-Nur ini pada Mahkota yang dipakai oleh Ratu Elizabeth pada gambar di bawah (ruangan komen).


Membedah Bioshock Inifinite: Sains Disebalik Fiksyen

“Persepsi tanpa kefahaman adalah satu kombinasi yang merbahaya” -Kembar Robert dan Rosalind Lutece

Itulah ungkapan dari kembar Robert dan Rosalind Lutece, saintis yang bertanggungjawab membangunkan kebanyakan teknologi yang digunapakai dalam Bioshock Infinite. Satu ungkapan yang saya rasa cukup sesuai untuk kita jadikan pedoman di masa kini. Dan itu jugalah sebab mengapa rencana ini ditulis secara bersiri. Bagi memberi kefahaman mendalam kepada gamers di luar sana tentang apa itu Bioshock Infinite sebelum kita menyelam ke dasar dan menyelongkar teras mahakarya agung ini.

Pada bahagian yang lepas, kita sudah kupas bersama kisah-kisah sejarah sebenar yang dipaparkan dalam Bioshock Infinite. Ken Levine dan Irrational Studios nampaknya benar-benar teliti dalam menghasilkan permainan video yang hebat ini. Jelas sekali mereka melakukan kajian dan penyelidikan yang menyeluruh sebelum meletakkan batu asas dalam membentuk jalan cerita di samping membina dunia Bioshock Infinite yang walaupun sekadar sebuah fiksyen, terasa dekat sekali dengan jiwa kita sebagai pemain.

Selain daripada peristiwa sejarah yang benar-benar berlaku, Bioshock Infinite juga memaparkan teknologi dan konsep sains yang realistik. Konsep-konsep sains seperti Fizik Kuantum, Interpretasi Dunia Pelbagai dan banyak lagi memenuhi dunia rekaan Levine ini.Secara tidak lansung, ini menjadikan peristiwa yang berlaku dalam Bioshock Infinite boleh juga berlaku di dunia kita menjadikan pengajaran yang kita dapat dari permainan video ini lebih berharga untuk diteladani oleh kita semua.

Dalam bahagian ini, saya akan mengupas satu demi satu konsep sains yang digunakan oleh Levine dalam membentuk dunia fiksyen Columbia.

P/s Kebanyakan konsep sains yang dibawa dalam Bioshock Infinite menyentuh tentang Fizik Kuantum. Anda boleh baca rencana Fizik Kuantum untuk Pemula oleh Muhammad Eilham di https://www.thepatriots.asia/fizik-kuantum-untuk-pemula/ untuk mengetahui lebih lanjut tentang fizik kuantum.

“I had trapped the atom in mid-air. Colleagues called my Lutece Field “Quantum Levitation”, but in fact, it was nothing of the sort. Magicians levitate. My atom simply failed to fall. If an atom could be suspended indefinitely, well — why not an apple? If an apple, why not a city?” – Rosalind Lutece

Salah satu dari persoalan yang bermain di benak pemain sewaktu menjejakkan kaki di Columbia adalah bagaimana bandar besar ini boleh terapung? Ramai yang bermain (termasuk saya) mungkin menjangkakan yang Columbia diapungkan oleh belon-belon udara gergasi yang diisi gas-gas ringan seperti Helium ataupun Hidrogen membolehkan bandar itu merentas awan. Tetapi sebenarnya, menurut Lutece, Columbia bukan diapungkan oleh belon gergasi, mahupun mana-mana teknologi penerbangan yang ada.

Columbia sebenarnya diapungkan oleh satu konsep sains yang dipanggil sebagai Meissner Effect. Menurut Rosalind Lutece, ketika beliau sedang melakukan eksperimen, beliau berjaya mewujudkan keadaan di mana atom boleh terapung begitu sahaja di udara. Beliau berfikir yang jika sebiji atom boleh terapung selama-lamanya tanpa sebarang gangguan, kenapa tidak sebuah bandar?

Pada ketika itulah Comstock mendekati Lutece dan bersetuju untuk membiayai penyelidikannya. Penemuan sains yang dinamakan dalam Bioshock Infinite sebagai Lutece field itu, membolehkan bandar Columbia dibina dan terapung megah di awangan. Tetapi persoalan yang perlu kita tanya adalah, sejauh manakah realistiknya konsep Lutece Field ini?

Bezanya Lutece Field yang dipaparkan dalam Bioshock Infinite dengan Meissner Effect adalah pada suhu wujudnya keupayaan superconductor tersebut. Dalam Bioshock Infinite, bandar Columbia nampaknya boleh terapung begitu sahaja pada suhu bilik. Dan tidak ada sebarang magnet pun nampaknya yang memegang Columbia terapung di celah awan. Di dunia sebenar pula keupayaan superconductor hanya wujud pada suhu yang terlampau sejuk. Selain daripada itu, konsep Lutece Filed yang dibawa itu kukuh teorinya walaupun mengarut dari segi perlaksanaannya.

2. Quantum Entanglement

“The Lutece Field entangled my quantum atom with waves of light, allowing for safe measurement. Sound familiar, brother? That’s because you were measuring precisely the same atom from a neighboring world. We used the universe as a telegraph. Switching the field on or off became dots and dashes. Dreadfully slow — but now, you and I could whisper through the wall…”

-Rosalind Lutece

Satu lagi konsep sains yang disebut dalam Bioshock Infinite (walaupun hanya sekali lalu) adalah Quantum Entanglement. Ini adalah keadaan yang terjadi apabila 2 partikel berinteraksi di antara satu sama lain, dan mereka akhirnya membentuk satu ikatan. Apabila partikel itu terpisah, ia masih lagi dalam keadaan seperti mereka berinteraksi di antara satu sama lain, walaupun partikel itu terpisah jauh dari satu hujung ke hujung yang lain di alam semesta yang luas ini. Idea asal Quantum Entanglement ini adalah dari Einstein-Podolsky-Rosen Paradox (EPR).

Teori ini juga secara tidak lansung menyatakan yang interaksi antara dua partikel itu berlaku pada kelajuan yang lebih tinggi berbanding cahaya, menjadikan teori ini tidak disukai oleh Einstein. Rosalind Lutece membawa teori ini pergi jauh lagi (dalam fiksyen sahaja), apabila mengatakan yang partikel itu juga boleh berinteraksi di dimensi/dunia yang berbeza, sesuatu yang masih lagi tidak dapat disahkan kewujudannya oleh saintis di dunia nyata. Jadi kenyataan dari Lutece hanyalah fiksyen semata, walaupun teori yang menjadi asasnya adalah sesuatu yang realistik dan boleh diperhatikan melalui eksperimen yang terkawal.

3. Many Worlds Interpretation

“Brother, what Comstock failed to understand is that our contraption is a window not into prophecy, but probability. But his money means the Lutece Field could become the Lutece Tear — a window between worlds. A window through which you and I might finally be together”

-Rosalind Lutece

Elizabeth yang merupakan salah seorang dari dua protagonis utama Bioshock Infinite mempunyai satu keupayaan yang hebat. Beliau mampu membuka “rentasan”, ataupun “tear” ke dunia ataupun dimensi yang berlainan. Alternate Reality, Parallel/Multiple Dimension, ataupun Multiverse adalah nama yang diberikan pada fenomena ini (secara teorinya sahaja), dan bagi yang sering menonton siri fiksyen, konsep ini bukanlah sesuatu yang baru bagi anda.

Dalam fizik kuantum, apabila kita memerhatikan atom, ataupun zarah pada skala yang sangat-sangat kecil, sesuatu yang pelik berlaku. Segala apa yang kita tahu tentang hukum fizik ataupun hukum alam tidak boleh digunapakai di dunia kuantum (quantum realm). Zarah pada skala yang sangat-sangat kecil boleh menjadi partikel, ataupun menjadi gelombang. Zarah juga boleh berada di dua tempat pada masa yang sama.

Perkara ini menimbulkan kekeliruan pada saintis. Kadang-kadang apabila memerhatikan satu elektron, elektron itu akan mempamerkan sifat seperti partikel, tetapi apabila memerhatikan kembali elektron yang sama pada waktu yang berlainan, ia mempamerkan pula sifat seperti gelombang. Celaru dibuatnya saintis-saintis hebat seperti Neils Bohr, Albert Einstein dan Hugh Everett.

Neils Bohr cuba untuk meletakkan batu asas bagi memberikan jalan penyelesaian kepada kecelaruan ini. Dinamakan sebagai Copenhagen Interpretation, Bohr berhujah bahawa sesuatu atom itu boleh berada dalam apa jua keadaan (partikel, gelombang, di kiri, berada di dua,tiga tempat pada masa yang sama) selagi ianya tidak diperhatikan melalui eksperimen. Perlakuan memerhati  eksperimen itu sendiri menetapkan keadaan atom itu ketika diperhatikan.

Copenhagen Interpretation merupakan konsep yang diterima pakai oleh majoriti saintis yang mengkaji fizik kuantum. Namun beberapa persoalan timbul daripada konsep yang diperkenalkan oleh Bohr ini.  Antara persoalannya adalah bagaimana atom boleh berada dalam banyak keadaan pada satu-satu masa tetapi tidak kita yang terdiri daripada bertrillion-trillion atom?

Secara tidak lansung, Copenhagen Interpretation mengasingkan fizik kuantum pada dunia yang wujud dalam skala yang sangat-sangat kecil. Hugh Everett, seorang saintis dari Amerika Syarikat tidak bersetuju dengan interpretasi tersebut. Beliau mahu fizik kuantum menjadi teras kepada fizik secara keseluruhannya, bukan sekadar satu cabang fizik yang pelik.

Everett pula membentangkan konsepnya sendiri. Beliau berhujah yang setiap perlakuan eksperimen ataupun pemerhatian ke atas zarah akan mewujudkan satu lagi cabang dunia yang berpecah daripada dunia kita sekaligus mewujudkan dunia yang berbeza. Interpretasi Everett yang dipanggil sebagai Many Worlds Interpretation juga menjelaskan bahawa perkara yang sama turut terjadi pada kita dimana setiap perlakuan kita akan mewujudkan cabang kebarangkalian dunia yang berbeza (di mana mungkin ada dimensi yang kita berkahwin dengan pelakon terkenal ataupun dimensi di mana kita jatuh miskin).

Bioshock Infinite menggunakan konsep ini secara meluas dalam menjelaskan tentang kewujudan Comstock, Booker DeWitt dan juga Columbia. Perlakuan DeWitt ketika pembaptisan oleh paderi secara tidak lansung mewujudkan dua dimensi/dunia yang berbeza. Dunia di mana beliau menerima pembaptisan tersebut merupakan dunia dimana Columbia wujud dan dunia dimana beliau menolak pembaptisan tersebut adalah dunia tanpa Columbia.

4. Schrödinger’s cat (Quantum Superposition)

“Heads, or Tails? Dead, or Alive? It’s just a matter of perspective”

-Kembar Robert dan Rosalind Lutece

Fenomena di mana zarah ataupun atom boleh berada dalam apa jua keadaan pada satu-satu masa dinamakan sebagai quantum superposition. Ia menunjukkan bahawa atom hanya akan berada pada satu keadaan sahaja ketika diperhatikan melalui eksperimen yang terkawal. Konsep ini diperjelaskan lagi melalui eksperimen minda (thought experiment) Schrodinger’s Cat.

Eksperimen minda ini meminta kita membayangkan keadaan di mana ada seekor kucing yang diletakkan dalam sebuah kotak. Dalam kotak itu ada satu mekanisma yang mungkin boleh membunuh kucing tersebut jika di dalam kotak tersebut. Ini sekaligus mewujudkan keadaan di mana kucing itu boleh berada dalam keadaan hidup ataupun mati.

Quantum Superposition dipamerkan dalam Bioshock Infinite apabila Elizabeth dan Booker merentas dimensi ke dunia lain. Bagi menyelamatkan Yi Suchong (seorang pembuat senjata), Elizabeth membuka “rentas” ke dunia lain di mana Suchong masih lagi hidup. Tetapi disebabkan kebanyakan pengawal ataupun tentera penjara telahpun dibunuh oleh Booker sebelum sampai ke rentas yang dibuka oleh Elizabeth, kehadiran mereka di dunia alternatif itu mewujudkan keadaan di mana pengawal/tentera penjara itu berada dalam keadaan hidup ataupun mati.

Perkara yang sama juga boleh diperhatikan pada Infusion, salah satu objek yang diletakkan dalam Bioshock Infinite. Infusion (rujuk gambar di atas), berada dalam 3 keadaan pada satu-satu masa iaitu Salt (Warna Biru), Shield (Warna kuning), dan Health (Warna Merah) dan akan menjadi salah satu keadaan apabila anda memilihnya (dikenali sebagai wavefunction collapse).

Penutup

Bioshock Infinite sememangnya satu mahakarya yang hebat. Konsep-konsep sains yang dibawa bukan sahaja dipamerkan sambil lalu, tapi menjadi batu asas penceritaan dalam permainan video ini. Konsep fizik kuantum yang masih asing pada kita dipaparkan dengan ringkas dan mudahnya kepada pemain tanpa disedari disamping mampu untuk membuatkan kita terhibur.

Pada bahagian akan datang, saya akan membedah dari segi falsafah pula dan sisi gelap Bandar Columbia

Rujukan

Weizmann Institute Of Science. (Februari 1998). “Quantum Theory Demonstrated: Observation Affects Reality”. ScienceDaily.

Becker,Adam (Mac, 2018), “The Difficult Birth of the “Many Worlds” Interpretation of Quantum Mechanics” Scientific American.

Jones, Andrew Zimmerman. (Ogos,2018). “How Quantum Levitation Works” ThoughtCo.

Gonzalez, Robbie (Oktober, 2011), “Quantum Locking Will Blow Your Mind-But How Does it Work?” iO9

Kaplan,Sarah (Jun, 2017), “Quantum entanglement, science’s ‘spookiest’ phenomenon, achieved in space” The Washington Post

Feltman,Rachel (Mei, 2016), “Schrödinger’s cat just got even weirder (and even more confusing)” The Washington Post

OutsideXbox (April, 2013), “BioShock Infinite vs. Quantum Mechanics: The Real Science of BioShock Infinite (SPOILERS)” YouTube


Commodus – Maharaja Rom Yang Menjadi Gladiator

Maharaja Rom, Lucius Aurelius Commodus merupakan seorang pemerintah korup yang tidak begitu digemari oleh rakyat Rom di zaman pemerintahannya. Beliau mendakwa bahawa dirinya adalah penjelmaan semula Hercules. Commodus juga gemar menyertai pertarungan di arena sebagai seorang gladiator.

Sikap-sikapnya yang melampau, seperti membvnuh orang-orang lumpuh dan haiwan-haiwan eksotik di dalam arena meraihkannya pandangan buruk masyarakat. Dipercayai bahawa hal ini menjadi faktor pembvnuhannya kelak. Pemerintahannya yang kacau-bilau menjadi titik permulaan kemunduran Rom.

Commodus dilahirkan pada tanggal 31 Ogos 161 Masihi di Lanuvium, sekitar 14 batu arah tenggara dari Rome. Ayahandanya ialah Maharaja Marcus Aurelius, manakala ibunya pula ialah Faustina si Muda. Faustina merupakan puteri kepada Maharaja Antoninus Pius dan sepupu Aurelius.

Commodus merupakan anak kesepuluh dari 14 orang anak Aurelius, dan beliau adalah satu-satunya putera yang kekal hidup. Saudara kembarnya, Titus Aurelius Fulvus Antonius, meninggal dunia pada usia empat tahun.

Tabib kepada Aurelius, iaitu Galen, ditugaskan untuk menjaga Commodus bagi memastikan tubuhnya kekal sihat. Setiap penyakit yang meny3rang dirawat supaya beliau terus-menerus kuat. Dari segala segi, Commodus dibela dengan maksud yang jelas, iaitu untuk mewarisi takhta.

Selain aspek kesihatan yang dipantau oleh Galen, Commodus juga diberikan pendidikan yang tinggi, dengan sedikit tumpuan diberikan pada latihan ketenteraan. Menurut Aurelius, Commodus menerima pendidikan daripada ‘ramai guru yang baik’.

Sejak usia yang sangat muda, Aurelius mendorong Commodus untuk menjadi seorang pemimpin. Aurelius amat mendambakan supaya takhtanya diwarisi oleh salah seorang putera beliau, lantaran tiada seorang pun Maharaja yang dapat mewariskan kedudukannya kepada puteranya sendiri sejak Titus mewarisi Vespasian pada tahun 79 Masihi.

Oleh kerana itu, Aurelius begitu terdesak untuk mewariskan takhtanya kepada putera beliau. Aurelius sendiri, bersama empat orang Maharaja yang mendahuluinya, hanya mewarisi takhta sebagai anak angkat dan bukannya anak gahara. Justeru pada usia lima tahun, Commodus diberikan gelaran Kaisar, bersama dengan adiknya, Marcus Annius Verus (tiga tahun kemudian, Verus mangkat sekaligus meninggalkan Commodus sebagai satu-satunya putera yang masih hidup).

Pengurniaan gelaran diraja, Kaisar, kepada Commodus pada usia yang sangat muda ini menunjukkan bahawa Aurelius berusaha untuk membuatkan puteranya itu dipandang dan dilayan sebagai kerabat diraja.

Seiring peredaran waktu, Commodus ternyata hanya menghampakan ayahandanya lantaran etika kerjanya yang rendah dan minatnya yang tidak bertumpu pada dunia pentadbiran. Bagi sebilangan pihak, hal ini merupakan petanda bahawa Commodus bukan anak kandung Aurelius. Kononnya, Faustina mengandungkan Commodus hasil daripada hubungan dengan orang lain.

Khabar angin tentang hal ini semakin menjadi-jadi apabila Commodus menunjukkan minatnya dalam sukan gladiator ketika meningkat dewasa. Keadaan ini sekaligus membangkitkan spekulasi kononnya bapa Commodus yang sebenar adalah seorang gladiator yang pernah bercinta dengan Faustina.

Kehampaannya diketepikan, dan Aurelius terus memberikan dorongan kepada Commodus. Pada usia remajanya, Commodus menyertai kempen-kempen ketent3raan Aurelius. Pada 27 November 176 Masihi, Aurelius menaikkan pangkat Commodus yang pada waktu itu berusia 15 tahun ke jawatan Imperator. Menurut sebilangan pihak, jawatan ini memiliki peranan yang sama dengan komander perang.

Pada tahun berikutnya, Commodus menjadi Maharaja-Bersama Aurelius, dan mereka berdua memerintah emp4yar secara bersama sehinggalah Aurelius mangkat pada tahun 180 Masihi. Ketika itu, Commodus menjadi konsul paling muda dalam sejarah Rom.

Berikutan kemangk4tan ayahandanya pada tahun 180 Masihi, Commodus pun menjadi Maharaja tunggal. Beliau dipandang sebagai seorang Maharaja yang tidak cekap dan bersifat megah diri sehingga dibenci oleh rakyat. Beliau sama sekali tidak berminat untuk menjadi pemimpin. Commodus hanya memanfaatkan kuasanya itu untuk memenuhi tuntutan kehendaknya sahaja.

Pada mulanya, Commodus memang terlibat dalam beberapa urusan pentadbiran walau lazimnya tidak sehaluan dengan kehendak rakyat. Beliau pernah mengadakan rundingan damai bagi pihak Rome. Beliau juga menurunkan nilai matawang Rom, menurukan ukuran syiling denarius dan menurunkan kadar ketulenan perak. Namun tidak lama kemudian, Commodus meninggalkan kesemua tanggungjawab itu kepada orang lain supaya beliau boleh bersenang-lenang.

Memetik sejarahwan terkemuka, Dio Cassius, sikap Commodus yang tidak berminat dalam hal-hal politik ini merupakan titik permulaan bagi kemunduran Emp4yar Rom. Hal ini sekaligus membuatkan Commodus bertanggungjawab di atas kejatuhan Rom “dari sebuah kerajaan emas kepada kerajaan besi karat”.

Commodus lebih meminati sukan gladiator dan banyak meluangkan masa di dalamnya. Beliau lazim mengunjungi arena dan bertarung sebagai seorang gladiator. Hal ini dipandang sebagai suatu perkara yang memalukan di mata rakyat Rom.

Commodus gemar bermegah diri dan mendakwa bahawa beliau adalah penjelmaan semula Hercules. Hinggakan pada suatu tahap, Commodus memerintahkan agar tugu-tugu beliau dipakaian seperti Hercules dan rakyat disuruh untuk memanggilnya sebagai Hercules si putera Zeus.

Ketika bertarung di gelanggang arena, lawan-lawannya akan tunduk kepada Commodus kerana menghorm4ti Maharaja. Justeru, nyawa mereka dibelas kasihani. Namun dalam pert4rungan latihan secara tertutup, Commodus gemar membvnuh lawan-lawannya.

Orang-orang Rom semakin naik berang apabila Commodus memerintahkan supaya askar-askar yang tercedera dan orang-orang yang tempang turun ke gelanggang arena untuk dibvnuh oleh beliau. Rakyat awam yang tempang juga lazim diikat beramai-ramai untuk dic4mbuk oleh Commodus sehingga m4ti.

Selain orang-orang lumpuh, Commodus turut membvnuh haiwan-haiwan eksotik seperti singa, burung unta, badak sumbu, gajah dan zirafah. Kesemua ini menimbulkan ketakutan dalam kalangan rakyat Rom.

Pada kemuncaknya, dipercayai bahawa perangai tidak semengah Commodus ini membawa kepada pembvnuhannya. Pada bulan November 192 Masihi, beliau menganjurkan Sukan Plebian di mana beliau menggunakan panah dan tombak untuk dilempari kepada ratusan ekor haiwan setiap hari. Kemudian pada waktu tengahari, beliau bertarung pula di gelanggang arena sebagai gladiator.

Menjelang bulan Disember tahun sama, beliau mengisytiharkan bahawa beliau akan menjadi gladiator secara rasmi pada Tahun Baru, atau 1 Januari 193. Hal ini membangkitkan lagi kemarahan rakyat dan mendorong seorang pegawai tadbir yang bernama Laetus untuk memulakan konspirasi membvnuh maharaja.

Kekasih Commodus, Marcia, memainkan peranan yang penting dalam pembvnuhan ini. Beliau cuba membvnuh Commodus dengan meletakkan racun pada makanannya. Namun, makanan itu dimuntahkan sekaligus menggagalkan rancangan. Dalam cubaan kedua, teman gusti Commodus, yang bernama Narcissus, disuruh untuk mencekik Commodus semasa mandi. Cubaan kali ini berjaya dan pemerintahan Commodus pun berakhir pada hari terakhir tahun 192 Masihi.

Walaupun Commodus menimbulkan banyak kemarahan dan kebencian rakyat di zaman pemerintahannya, beberapa rundingan dan perjanjian emp4yar tetap dipelihara. Apapun, ramai sejarahwan bersepakat dalam mengatakan bahawa pemerintahan Commodus ini memulakan era kemunduran Emp4yar Rom.

Jelasnya, memilih untuk menjadi gladiator, membvnuh haiwan dan orang lumpuh tanpa belas kasihan, bukanlah pilihan yang baik untuk mempromosikan budaya dan sukan Rom itu.

TERJEMAHAN:

M R Reese. (25 Februari 2015). Commodus – the Outrageous Emperor who Fought as a Gladiator. Ancient Origins. https://www.ancient-origins.net/history-famous-people/commodus-outrageous-emperor-who-fought-gladiator-002713


Taj Mahal: Salah Satu Keajaiban Dunia

Sebut saja nama Taj Mahal, ramai melihatnya sebagai simbol cinta abadi pemerintah Mughal Shah Jahan terhadap isterinya yang tercinta, Mumtaz Mahal. Tetapi kerana obsesinya dengan monumen ini, ia memberi tekanan besar kepada kedudukan kewangan Empayar Mughal. Seterusnya, ia membawa kepada kejatuhan baginda dan kebangkitan Aurangzeb sebagai pemerintah Mughal seterusnya.

Empayar Mughal merupakan sebuah kerajaan Islam yang mempunyai asal-usul Mongol dengan pengasasnya, Babur merupakan keturunan Genghis Khan. Mughal merupakan perkataan Parsi yang merujuk kepada Mongol dan sumber kepada perkataan Bahasa Inggeris ‘mogul’ yang bermaksud orang kaya dan berpengaruh.

Dari 1526 hingga 1857 dengan kemuncak empayar sekitar abad ke-17, Empayar Mughal merupakan empayar terbesar dan terkaya di dunia. Jajahan takluknya pernah merangkumi sebahagian kawasan Iran dan Afghanistan hinggalah Pakistan dan Uzbekistan serta sebahagian besar India. Pemerintah Mughal juga dikenali kerana mempunyai citarasa tinggi dari segi kesenian, bersikap toleransi terhadap orang bukan Islam, kekuatan ketenteraan dan aktiviti perdagangan yang pesat ketika itu.

Sebelum menelusuri sejarah Taj Mahal, amat molek mengenali simbol cinta Shah Jahan, Mumtaz Mahal. Mumtaz atau nama sebenarnya Arjumand Benu Begum dilahirkan di Agra, India pada tahun 1593. Ayahandanya merupakan kekanda ipar pemerintah Mughal dan ayahanda Shah Jahan, Jahangir.

Menurut pelbagai riwayat, kecantikan Arjumand mempesonakan ramai lelaki termasuk yang berstatus bangsawan dan kerabat diraja. Apabila Shah Jahan atau nama sebenarnya Putera Khurram menatap wajahnya, baginda sudah jatuh hati pandang pertama. Selepas bertunang pada 1607, mereka dikahwinkan lima tahun kemudian dalam satu majlis perkahwinan yang meriah.

Sebelum dan selepas berkahwin dengan Mumtaz, Shah Jahan berkahwin dengan beberapa wanita lain. Pertama, dengan Kandahari Begum, seorang puteri dari Dinasti Safavid pada 1610. Perkahwinan ini merupakan perkahwinan yang diatur oleh Jahangir bagi mengelakkan campur tangan dinasti itu yang boleh mengganggu kempen ketenteraan kekanda Shah Jahan, Parviz Mirza di Deccan. Perkahwinan itu menghasilkan seorang cahaya mata bernama Parhez Bani Begum.

Tidak lama selepas berkahwin dengan Mumtaz, Shah Jahan berkahwin pula dengan seorang puteri bangsawan Mughal bernama Izz-un-Nissa Begum pada 1617. Seperti perkahwinannya dengan Kandahari Begum, ia juga merupakan perkahwinan politik yang direka untuk mengekalkan kesetiaan bapanya Abdul Rahim Khan-I-Khana terhadap Shah Jahan selepas menaiki takhta.

Hasil perkahwinan mereka dikurniakan seorang putera bernama Jahan Afroz Mirza pada 1619. Bagaimanapun, Jahan Afroz mangkat akibat penyakit cacar di Burhanpur pada Mac 1621.

Yang pasti, bagi kedua-duanya, ia hanya sekadar perkahwinan politik untuk kedudukan Shah Jahan. Tetapi menerusi perkahwinannya dengan Mumtaz, ia merupakan perkahwinan yang dibina atas dasar cinta. Mumtaz sentiasa menemani Shah Jahan dalam pelbagai keadaan termasuk di medan perang dan semasa mengandungkan 14 orang cahaya mata mereka. Ya, penulis ulang, mengandungkan 14 orang putera dan puteri baginda!

Selepas menaiki takhta pada 1628, Mumtaz berperanan sebagai penasihat dan mendengar setiap masalah yang dihadapi suaminya dengan setia. Dengan kedudukan ini, baginda boleh saja mendapatkan sedikit kuasa politik untuk dirinya. Tetapi Mumtaz tidak berbuat demikian – sama sekali berbeza dengan bonda saudaranya dan isteri Jahangir, Nur Jahan.

Semasa era pemerintahan Shah Jahan, baginda banyak memberi fokus kepada pembinaan monumen-monumen indah sekaligus meneruskan tradisi pemerintah Mughal sebelumnya. Antara projek yang diberi perhatian ialah menyiapkan Kubu Agra, Kubu Lahore (dikenali kerana mempunyai dinding marmar dan jubin indah), Kubu Merah (Red Fort), Delhi dan masjid-masjid sekitar Delhi dan Lahore. Tetapi monumen yang menjadi simbol pemerintahan Shah Jahan ialah Taj Mahal.

Daripada 14 orang cahaya mata baginda dan Mumtaz, tujuh daripadanya mangkat semasa kecil lagi. Lebih memilukan buat Shah Jahan, Mumtaz mangkat akibat pendarahan selepas kelahiran cahaya mata mereka yang ke-14. Peristiwa ini berlaku semasa Shah Jahan menggerakkan kempen ketenteraan Mughal di Deccan pada 1631. Selepas kempen ini, Shah Jahan hanya memberi fokus kepada menyiapkan monumen bersesuaian untuk Mumtaz iaitu Taj Mahal.

Walaupun arkitek sebenar monumen ini tidak diketahui, rekod sejarah menunjukkan pembabitan beberapa orang figura semasa pembinaannya. Ismail Khan direkrut untuk menghasilkan kubah Taj Mahal disebabkan hasil kerjanya yang berkualiti di Turki. Sementara tiga figura dari Shiraz iaitu Amanat Khan (pakar kaligrafi) dan pentadbir awam Mukrimat Khan dan Mir Abdul-Karim diambil untuk kerja kaligrafi dan pengurusan projek.

Selain mereka, ramai artisan direkrut untuk membantu menyiapkan projek ini. Menurut saudagar batu berharga Perancis Jean-Baptiste Tavernier pada 1676, lebih 20,000 orang buruh dan seribu ekor gajah diperlukan untuk menyiapkan Taj Mahal. Bagi memastikan peruntukan untuk Taj Mahal tidak diganggu oleh masalah kewangan, ia dibiayai menerusi perlaksanaan cukai yang tinggi.

Tempoh pembinaan Taj Mahal mengambil masa lebih 21 tahun untuk disiapkan dan menjadi lubang hitam kepada kewangan Mughal. Tetapi apabila ia siap, ia menjadi simbol negara India dan diangkat sebagai antara monumen terindah sepanjang zaman.

Taj Mahal yang terletak di tebing Sungai Yamuna di Agra dikelilingi oleh sebuah taman indah di mana airnya dibekalkan oleh terusan-terusan. Kompleks Taj Mahal terletak dalam kawasan seluas 42 ekar yang dikelilingi oleh sebuah dinding besar. Untuk memasuki kompleks ini, pengunjung perlu melalui pintu gerbang tiga tingkat yang dikenali sebagai iwan. Struktur besar ini diperbuat daripada batu pasir merah dengan muka bangunan diperbuat daripada marmar.

Apabila pengunjung dapat melihat imej Taj Mahal, ia merupakan satu pemandangan yang indah. Imejnya dipantulkan oleh kolam berbentuk segi empat tepat yang panjang dengan ukurannya menyamai panjang taman sekitar Taj Mahal. Dua bangunan mengapit monumen itu iaitu sebuah masjid dan sebuah jawab atau cerminan masjid berkenaan. Kedua-dua bangunan ini turut dibina daripada batu pasir merah.

Pada bahagian atas masjid dan jawab ialah chhatri atau kanopi dalam bentuk pavilion yang dinaikkan dan ditutup dengan kubah besar. Elemen ini biasa dilihat dalam mana-mana bangunan yang dipengaruhi oleh senibina India.

Bagi setiap pemerintah Mughal termasuk Shah Jahan, keseimbangan amat penting dalam setiap pembinaan monumen mereka. Batu marmar yang digunakan untuk Taj Mahal mengalami perubahan warna mengikut peredaran masa: putih (waktu siang yang terik), merah jambu (bila matahari terbenam) dan lut cahaya (waktu malam).

Jika di luarnya saja sudah indah, bahagian dalaman Taj Mahal memukau mata yang memandang. Bahagian dalamannya dibina menggunakan batu-batu berharga dan dihias menerusi ukiran-ukiran geometri dan lukisan alam semulajadi yang indah. Bahagian dalaman Taj Mahal turut dihias dengan Asma’ul Husna (99 Nama Allah s.w.t) dan ayat-ayat suci al-Quran.

Jadi, apa yang berlaku kepada Shah Jahan selepas Taj Mahal siap? Apabila baginda jatuh gering pada 1658, putera sulung kesayangannya Dara Shikoh diangkat sebagai pemangku Maharaja. Bagaimanapun, keputusan tersebut tidak disenangi oleh putera-putera Shah Jahan termasuk Aurangzeb sekaligus mendorong mereka untuk memberontak. Selain menyingkirkan Shikoh, baginda juga mensasarkan dua lagi saudaranya yang mensasarkan takhta yang sama.

Pada akhir konflik berdarah tersebut, Aurangzeb muncul sebagai pemenang dan mengambil alih takhta pada 31 Julai 1658. Walaupun Shah Jahan sudah pulih, baginda diisytiharkan tidak berkemampuan untuk menguruskan pemerintahan Mughal. Lantas, Aurangzeb memenjarakan baginda di Kubu Agra dengan tingkap tempat kurungannya menghadap Taj Mahal. Shah Jahan mangkat pada Januari 1666 dengan jenazah baginda dikebumikan bersebelahan Mumtaz di Taj Mahal.

Rajah 3: Makam Mumtaz Mahal dan Shah Jahan di Taj Mahal

RUJUKAN

Del Campo, E. F. (2022, 10 Februari). A husband’s love built the Taj Mahal—but cost him an empire. National Geographic.


Hati-hati Dengan Singapura Sang ‘Israel Asia’?

1. Kalau Malaysia berperang dengan Singapura, dibimbangi hanya dalam tempoh enam jam ke sepuluh jam sahaja Malaysia akan terpaksa menyerah kalah. Demikian menurut Robert D. Kaplan, penganalisis strategik terkemuka dari Stratfor Amerika Syarikat dalam karya beliau “Asia’s Cauldron: The South China Sea and the End of a Stable Pacific” (2014) Bab IV “Concert of Civilizations?”.

2. Malah, hanya dalam tempoh sekitar tiga tahun (2008-2011) sudah 2,508 kali pesawat perang Singapura menceroboh ruang udara Malaysia secara haram. Ya, dua ribu lima ratus lapan kali. Demikian menurut jawapan bertulis Datuk Seri Dr. Ahmad Zahid Hamidi pada Jun 2011 yang ketika itu Menteri Pertahanan kepada soalan YB Khairy Jamaluddin di Parlimen.

3. Pada 2008 sahaja Singapura menceroboh ruang udara Malaysia secara haram sebanyak 985 kali, pada 2009 mereka menceroboh 1,286 kali, pada 2010 sebanyak 218 kali, dan antara Januari-Mei 2011 sebanyak 19 kali. Berapa kali mereka menceroboh dari 2011 hingga Oktober 2017 ini perlu ditanya kepada Menteri Pertahanan semasa, Datuk Seri Hishammuddin Hussein.

4. Pesawat tanpa pemandu (UAV) milik Singapura jenis ‘Searcher’ juga pernah menceroboh Gelang Patah, Johor pada Mac 2006, di mana ia adalah buatan Israel Aircraft Industries yang sama digunakan sepertimana dalam teknologi pengintipan Israel ke atas Palestin di Gaza mahu pun di Tebing Barat.

5. Kenapa Robert Kaplan berani menulis kenyataan di atas? Kenapa pula Singapura begitu berani menceroboh ruang udara Malaysia secara haram berulang-ulang kali? Adakah kerana bantuan Israel yang membangunkan kekuatan angkatan tentera Singapura (SAF) yang dibina sejak mula terpisah dari Malaysia? Apa pula impak projek Kereta api Laju Kuala Lumpur-Singapura (KL-SG HSR) yang dibuka kepada maklum balas orang awam baru-baru ini kepada kepentingan strategik kita?

6. Bukan lagi rahsia bahawa Singapura sering digelar sebagai ‘Israel Asia’. Kenapa ia digelar sedemikian rupa? Hubungan Singapura dengan Israel memang akrab sejak awal pemisahan Singapura dari Persekutuan Malaysia lagi. Presiden Israel Chaim Herzog pernah melawat Singapura pada 1986, bekas Perdana Menteri Singapura Goh Chok Tong pernah bertemu Ariel Sharon di Israel pada 2005, dan terkini Perdana Menteri Israel Benjamin Netanyahu mengadakan lawatan rasmi ke Singapura pada Februari 2017. Israel sememangnya mempunyai kedutaan di Singapura.

7. Selepas Singapura disingkir dari Malaysia, Lee Kuan Yew berasa amat bimbang dengan kekurangan saiz dan keupayaan angkatan tentera Singapura untuk mempertahankan diri daripada kemungkinan ancaman ‘Pelampau Melayu’ dari Malaysia serta dari Indonesia yang ketika itu melancarkan Konfrontasi di bawah Presiden Sukarno.

8. Israel menjadi negara pertama menawarkan latihan dan bantuan ketenteraan kepada Singapura yang serta-merta diterima Lee Kuan Yew. Malah, sebenarnya hubungan ketenteraan Singapura-Israel yang bermula pada Ogos 1965 ini adalah jauh lebih awal daripada hubungan diplomatik kedua-dua negara tersebut yang hanya bermula pada 1969.

9. Tan Sri Ab. Kadir Mohamad, bekas Penasihat Hubungan Luar Negeri kepada Perdana Menteri serta Penasihat Sekretariat Majlis Keselamatan Negara di Jabatan Perdana Menteri (JPM) mengulas secara komprehensif strategi pakatan ketenteraan Singapura dengan Israel dan Amerika Syarikat serentak dalam karya beliau “Malaysia-Singapore: Fifty Years of Contentions 1965-2015”.

10. Memetik ulasan Tim Huxely dalam karya ‘Defending the Lion City: The Armed Forces of Singapore’, Singapura menerima bekalan aset kritikal dari Amerika seperti pesawat pejuang manakala Israel membekalkan sistem dan teknologi yang menjadi teras keunggulan Singapore Armed Forces (SAF).

11. Dari segi doktrin ketenteraan Singapura juga ada dijalankan simulasi pertahanan ofensif di mana termasuklah simulasi ‘menakluk wilayah Malaysia’ sebagaimana yang dicatatkan oleh Narayanan Ganeson dalam karya ‘Realism and Interdependence in Singapore’s Foreign Policy’: “Singapore’s adoption of Israeli doctrine and training methods was not well received in Malaysia…the Israeli doctrine of forward defence presupposed the occupation of adjacent territory to create the strategic depth required for warfare. The strategy invariably implied the occupation of Malaysia territory”.

12. Singapura turut mempraktikkan konsep ‘Total Defense’ di mana setiap rakyat lelakinya diwajibkan menjalani khidmat negara secara berkala hingga berusia 40 tahun. Hal ini berbeza dengan Program Latihan Khidmat Negara (PLKN) di Malaysia selama enam bulan sahaja secara sukarela tanpa doktrin ofensif seperti mana di Kota Singa itu.

13. Selain daripada hubungan rapat Singapura dengan Israel itu sendiri, faktor geografi dan demografi turut menyumbang kepada gelaran ini. Sepertimana Israel yang terkepung di tengah negara-negara Arab, demikian jugalah Singapura yang 75 peratus penduduknya berketurunan Cina ‘terkepung’ di tengah Alam Melayu.

14. Selain itu, sikap ‘Kiasu’ Singapura turut menjadikannya kurang disenangi negara-negara jiran terutama sekali di bawah era mendiang Lee Kuan Yew. Sejak penyingkiran Singapura dari Malaysia pada 1965, hubungan kedua-dua negara sememangnya seringkali tegang. Antara isu yang sering menjadi pertikaian adalah isu harga dan bekalan air, isu tambakan laut oleh Singapura, isu tanah KTMB, pertikaian Pulau Batu Putih dan pelbagai isu lain lagi.

15. Bursa Saham Singapura iaitu Central Limit Order Book (CLOB) juga pernah mengambil kesempatan menyerang saham syarikat Malaysia semasa krisis Kewangan Asia 1997/1998 sehingga memaksa Tun Mahathir menutupnya.

16. Isu Tambak Johor dan Jambatan Bengkok merupakan antara isu panas dalam hubungan strategik Malaysia-Singapura. Tun Mahathir melihat Tambak Johor sebagai penghalang kepada pergerakan kargo di antara Pelabuhan Pasir Gudang dan Pelabuhan Tanjung Pelepas.

17. Malaysia dan Singapura sememangnya berada dalam kerjasama ketenteraan Five Power Defense Arrangement (FPDA) yang turut dianggotai British, Australia, dan New Zealand. Namun Tun Mahathir telah membatalkan kebenaran tentera Udara Singapura untuk berlatih di ruang udara Malaysia pada 18 September 1998 disebabkan sikap Singapura yang tidak melaporkan aktiviti mereka dalam wilayah Malaysia. Cuma kemudiannya Perdana Menteri Najib Razak pada 2013 memberi keizinan kepada tentera udara Singapura untuk memasuki ruang udara Malaysia di Pangkalan Tentera Udara Butterworth Pulau Pinang untuk latihan bersama di bawah kerangka Base Support Arrangement (BSA).

18. Walau bagaimanapun, dalam konteks projek kereta api laju KL-SG HSR, potensi pertumbuhan sosio-ekonomi yang besar adalah cukup ketara buat Malaysia. Dijangkakan projek ini bakal memberi pulangan Keluaran Dalam Negara Kasar (KDNK) sebesar RM 21 bilion menjelang tahun 2060 dengan peluang pekerjaan sebanyak 111,000 bakal tercipta di sepanjang 7 stesen HSR ini iaitu Bandar Malaysia, Bangi-Putrajaya, Seremban, Melaka, Muar, Batu Pahat, dan Iskandar Puteri. Dari perspektif Realisme, projek sebegini boleh diklasifikasikan sebagai strategi ‘mobilisasi dalaman’ (internal mobilization) di mana kita berpeluang untuk mencipta pendapatan negara serta melabur dalam peningkatan kuasa geopolitik pada masa hadapan. Satu lagi strategi ialah ‘pengekstrakan dalaman’ (internal extraction) seperti pencukaian, rekuisisi, serta ekspripriasi.

19. Maka menjelang pembentangan bajet 2018 nanti, diharapkan kerajaan Malaysia dapat menitikberatkan keseimbangan kedua-dua aspek ‘internal mobilization’ serta ‘internal extraction’ ini seperti agihan peruntukan yang sewajarnya dalam sektor pendidikan, penyelidikan dan pembangunan, kesihatan awam, infrastruktur awam, teknologi digital, tenaga, serta pertahanan. Semoga pada masa depan tiada lagi kebimbangan “Malaysia terpaksa menyerah kalah hanya dalam tempoh enam jam ke sepuluh jam sahaja jika berperang dengan Singapura” seperti catatan Robert Kaplan di atas.


Pakar Forensik Saksi Inkues Adib Buat Laporan Polis Dakwa Diugut Saksi Lain

Dua pakar forensik yang juga saksi pakar bagi prosiding inkues kematian pegawai bomba Muhammad Adib Mohd Kassim membuat laporan polis berhubung ugutan serta cubaan mempengaruhi penilaian mereka membabitkan kes terbabit.

Salah seorang pakar forensik mendakwa seorang lagi saksi pakar telah cuba meyakinkannya serta seorang lagi saksi lain untuk menandatangani surat persetujuan bahawa kecederaan di dada kanan dan di lengan atas, sebelah kanan Adib, berpunca daripada pintu kiri kenderaan EMRS.

“Saya membuat laporan ini kerana beliau telah cuba pujuk dan yakinkan saya dan Dr XX, di luar prosiding mahkamah, untuk bersetuju mengesahkan kecederaan di dada kanan dan lengan atas kanan berpunca dari pintu kiri kenderaan EMRS.

“Selain itu saya merasa tidak berpuas hati dengan kata-kata beliau “jika tidak bersetuju either you going down or i’m going down…,” menurut laporan terbabit.

Kejadian berlaku pada April 11 iaitu ketika ketiga-tiga pegawai terbabit hadir ke Balai Bomba Subang Jaya bagi memeriksa kenderaan EMRS serta melihat proses rekonstruksi.

Sementara itu laporan polis kedua yang dibuat seorang lagi saksi pakar mendakwa cubaan untuk mempengaruhi penilaian mereka bukan sahaja boleh menjejaskan integriti mereka sebagai saksi bahkan dilihat sebagai satu perbuatan yang tidak menghormati mahkamah.

Kedua-dua saksi pakar terbabit membuat laporan polis di ibu pejabat polis Subang Jaya pada Sabtu lepas.

Dalam pada itu Ketua Jabatan Siasatan Jenayah (JSJ) Selangor, Senior Asisten Komisioner Fadzil Ahmat mengesahkan laporan polis terbabit.

Kata beliau pada jam 9.28 malam 20 April 2019 Sabtu lalu, dua doktor pakar daripada Jabatan Forensik Hospital Kuala Lumpur telah membuat laporan polis di Balai Polis Subang Jaya.

“Kedua dua mereka adalah saksi doktor pakar dalam inkues kematian Mohammad Adib Mohd Kassim.

“Kes diklasifikasikan dibawah Seksyen 189 Kanun Keseksaan iaitu ugutan Bencana kepada seseorang Penjawat Awam. Tiada sebarang kenyataan lanjut akan dibuat (polis) memandangkan inkues sedang dijalankan,” tegas beliau.

Dua pakar forensik yang memberi keterangan dalam inkues Adib adalah Dr Ahmad Hafizam Hasmi dan Datuk Dr. Md Shah Mahmood.

Manakala seorang lagi pakar yang dipanggil adalah Prof Shahrom Abdul Wahid.

RUJUKAN:Pakar forensik saksi inkues Adib buat laporan polis dakwa diugut saksi lain. https://malaysiagazette.com/blog/2019/04/23/pakar-forensik-saksi-inkues-adib-buat-laporan-polis-dakwa-diugut-saksi-lain?fbclid=IwAR2QWULgfEy-Hnmifvg0oSSixRdB2s7YIZeSZEYqgFCMO-pqeABiDNGgcVU


Phra Nakhon Si Ayutthaya: Ibu Kota 400 Kuil Siam Yang Megah

Lama masa dahulu, kota Phra Nakhon Si Ayutthaya terkenal sebagai sebuah pusat ekonomi dan perdagangan antarabangsa. Hanya beberapa kurun sesudah penubuhannya, kota ini berkembang pesat sehingga mampu menampung sehingga sejuta orang warga, dengan binaan-binaannya yang megah, termasuklah ratusan kuil yang mengagumkan seni binanya.

Walau bagaimanapun, kota Phra Nakhon Si Ayutthaya pada akhirnya tunduk jua kepada sepasukan tentera dari Burma. Kesemua warga kota keluar melarikan diri tanpa kembali lagi. Pada hari ini, runtuhan kota tersebut diiktiraf sebagai Tapak Warisan Dunia UNESCO di bawah nama Taman Bersejarah Ayutthaya dan ia boleh dikunjungi oleh masyarakat tempatan mahupun luar negara.

Tinggalan-tinggalan yang masih tersisa di tapak bersejarah ini cukup untuk memberikan gambaran tentang kegemilangan ibu kota yang dahulunya didiami oleh 35 orang raja Siam, masing-masing memerintah sebagai sebuah adikuasa.

Kota Phra Nakhon Si Ayutthaya ditubuhkan oleh Raja U Thong pada tahun 1350 sebagai ibu kota Kerajaan Siam. Kota ini terletak di sebuah pulau yang dikelilingi oleh tiga batang sungai. Pada suatu ketika, kota ini dianggap sebagai salah sebuah kota urban terbesar di dunia, dengan anggaran populasinya mencecah 300 000 orang menjelang tahun 1600 dan 1 000 000 orang pada tahun 1700.

Lokasi pulau ini dipilih atas tujuan strategik, di mana ia berupaya melindungi kota dari badai banjir dan gempuran musuh. Kota ini kadangkala dipanggil sebagai ‘Venice Timur’.

Berikutan lokasinya yang terletak di antara China dan India, serta faktor geografinya yang melindungi Phra Nakhon SI Ayutthaya dari kuasa-kuasa Arab dan Eropah, ibu kota Siam ini berupaya membangun sebagai sebuah pusat ekonomi dan perdagangan antarabangsa – menghubungkan Timur dan Barat.

Peta-peta yang dihasilkan pada waktu itu menunjukkan bahawa kota Phra Nakhon Si Ayutthaya direka secara sistematik, dilengkapi dengan parit, rangkaian jalan dan terusan yang mengelilingi segala bangunan yang ada. Kota ini juga mempunyai sistem pengurusan air secara hidraulik yang diperkirakan agak terkehadapan untuk zaman itu.

Jurubina yang berpangkalan di kota itu juga terkenal sebagai bijakpandai pertukangan, khususnya apabila kemahiran mereka diabadikan pada kuil-kuil dan biara-biara yang sebahagiannya wujud sehingga kini. Setiap bangunan diukir dengan terperinci, lengkap dengan mural dan kraf.

Sepanjang berdirinya kota Phra Nakhon Si Ayutthaya, seramai 35 orang raja bertakhta dengan megah. Pun begitu, segala ciri pertahanan yang dimiliki oleh ibu kota Siam tidak mampu menahan serangan yang membadainya.

Pada tahun 1767, pasukan tent3ra Burma menggemp*r Phra Nakhon Si Ayutthaya dengan amat dahsyat sehingga kota agung itu dibumihanguskan. Warga yang terselamat pula meninggalkan kota tanpa pernah menoleh lagi. Semenjak tersungkur ke bumi dek s3rangan tersebut, Pra Nakhon Si Ayutthaya tidak lagi berupaya untuk berdiri semula.

Pada hari ini, Taman Bersejarah Ayutthaya diiktiraf sebagai Tapak Warisan Dunia UNESCO. Tapak ini meliputi pelbagai macam tarikan pelancong, di mana sebahagian besar daripadanya merupakan runtuhan kuil.

Cuma malangnya, tahun 2018 menyaksikan nasib malang berkali-kali menimpa tapak berkenaan. Misalnya pada bulan Februari, tiga buah bangunan kayu Thai yang berusia lebih seratus tahun mengalami kerosakan dek dibadai keb4karan akibat lintar pintas.

Mujur, kemalangan ini tidak menc3derakan sesiapa memandangkan pada masa kejadian, kebanyakan sami yang menjaga kuil tersebut sedang keluar membuat kutipan). Beberapa hari kemudian, Bangkok Post melaporkan bahawa lima orang pelancong didenda sebanyak 10 000 baht (lebih 300 USD) dan/atau hukuman penjara selama sebulan kerana memuat naik gambar di dalam Facebook yang menunjukkan mereka duduk dan memanjat Wat Mahathat.

Selain Wat Mahathat, antara tarikan pelancong yang terdapat di Taman Bersejarah Ayutthaya adalah Wat Naphramane, Wat Lokayasutharam, Wat Phanan Choeng, Wat Mongkhol Bophit, Wat Phra Sisanphet, Wat Chai Watthanaram, dan Wat Rat Burana. Taman Bersejarah Ayutthaya meraih kemasyhuran yang tersendiri menerusi menara-menaranya yang tinggi (prang) dan biara-biara Buddha yang besar.

Antara kuil Buddha yang terdapat di Taman Bersejarah Ayutthaya adalah Wat Chaiwatthanaram. Pembinaan kuil ini dilakukan oleh Raja Prasat Thong. Nama Wat Chaiwatthanaram membawa maksud ‘Kuil Pemerintahan Panjang dan Era Gemilang’. Prang utama di kuil ini memiliki ketinggian yang mencecah 35 meter, manakala empat buah prang yang lebih kecil masing-masing dibina di atas sebuah platform berbentuk segi empat tepat.

Wat Chaiwatthanaram merupakan kuil diraja, tempat di mana upacara-upacara keagamaan dan mayat kerabat diraja dibakar. Kuil ini dibina dengan penuh simbol Buddhisme. Prang utama kuil ini mewakili Gunung Meru, sementara prang-prang yang lebih kecil mewakili empat buah benua di empat penjuru dunia.

Wat Kudi Dao juga merupakan salah sebuah kuil yang terdapat di Taman Bersejarah Ayutthata. Kuil ini dibina atas perintah Raja Narai dan ia dibaiki oleh Raja Thai Sa pada tahun 1711. Kuil ini juga didiami oleh seorang sami kanan bagi Putera Mahkota Boromakot, iaitu Phra Then Muni. Kompleks Wat Kudi Dao merangkumi beberapa buah bangunan, seperti Ubosot (dewan pentahbisan), Viharm (dewan patung), Chedi yang berbentuk seperti loceng, dan sebuah bangunan bernama Tumnak Kummalaen. Wat Judi Dao berjaya dibaik-pulih ke bentuk asalnya, persis seperti keadaannya yang sediakala.

Satu lagi kuil di Taman Bersejarah Ayutthaya yang dikira sesuai untuk dinotakan di sini adalah Wat Phanan Choeng. Kuil ini dibina pada tahun 1326, yakni 26 tahun sebelum kota Phra Nakhon Si Ayutthaya ditubuhkan secara rasmi. Dalam bangunan terbesar di kompleks kuil ini terdapat sebuah patung Buddha dari tahun 1334M yang setinggi 19 meter.

Patung yang dipanggil sebagai Luang Pho Tong atau Sam Pao Kong ini dianggap sebagai pelindung warga di tepi laut. Kononnya sebelum kota Phra Nakhon Si Ayutthaya dihancurkan, air mata bercucuran dari mata jatuh ke pusat patung tersebut.

Ayutthaya juga masyhur dengan patung kepala Buddha yang terlilit dalam akar pokok Banyan di Wat Mahathat. Ia kemudiannya menjadi salah satu imej paling ikonik di Thailand. Kuil tersebut dimusnahkan semasa Burma menyerang, dan banyak patung Buddha di Ayutthaya dirosakkan dan kepalanya dipenggal. Walau bagaimanapun, tiada siapa yang mengetahui bagaimana patung kepala Buddha itu boleh dililit oleh akar pokok.

Sebilangan pihak mengandaikan bahawa pokok berkenaan tumbuh membesar berhampiran patung itu sepanjang tempoh kuil tersebut ditinggalkan. Pendapat lain pula mengatakan bahawa terdapat seorang pencuri artifak yang memindahkan patung kepala itu dari kuil utama lalu menyembunyikannya dalam belukar, namun tidak berpeluang untuk mengambilnya semula.

Pengiktirafan Taman Bersejarah Ayutthaya sebagai sebuah Tapak Warisan Dunia memerikan kepentingan sejarah di sebalik puing-puing runtuhannya. Pada masa dahulu, khususnya sepanjang tempoh 1350 hingga 1767, keampuhan kota Phra Nakhon Si Ayutthaya membuatkan penghuninya meyakini bahawa ia tidak akan mampu ditembusi. Justeru ketika Burma menyerang kota tersebut, sejarahwan mengandaikan bahawa mereka membawa pasukan t3ntera yang gergasi lagi gagah sehingga berupaya menghancurkan kota agung itu.

Mujur, kebanyakan kuil yang terdapat di tapak berkenaan dapat dibaik pulih seperti sediakala sekaligus mencerminkan kemegahannya di masa lampau. Taman Bersejarah Ayutthaya juga dibuka untuk kunjungan awam yang mahu mengenang sejarah silam Siam.


Bangkit Dan Tumbangnya Tamadun Rom

Rom bermula sebagai sebuah “kingdom” yang ditubuhkan oleh Romulus dan Remus pada tahun 753 Sebelum Masihi. Selepas tujuh generasi pemerintahan raja, monarki Rom bertukar menjadi sebuah “tyranny” atau pemerintahan raja yang zalim, maka republik didirikan pada 509 Sebelum Masihi.

Lama-kelamaan, politik Republik Rom dikuasai oleh sebilangan kecil elit atau “oligarchs” yang memiliki kuasa dan kekayaan luar biasa seperti Sulla, Pompey dan Crassus, dan akhirnya jatuh ke tangan Julius Caesar yang memerintah sebagai diktator.

Pada tahun 27 SM, anak saudara Caesar iaitu Augustus mengisytiharkan diri sebagai “princep” atau maharaja dan mendirikan pemerintahan berkuasa mutlak. Pemerintahan bercorak dinasti telah menghancurkan struktur politik Rom dan akhirnya empayar Rom tamat pada tahun 476 Masihi akibat serangan orang gasar (barbarian).

Apa kena mengena sejarah ini dengan kita?

Apa yang Rom lalui (dari monarki ke republik ke kehancuran) dinamakan sebagai kitaran politik (political cycle). Dalam mentafsir sejarah Rom, sejarawan seperti Polybius memetik teori kitaran politik atau “cyclosis” yang dibangunkan oleh Plato dan Aristotle untuk menerangkan perubahan sistem politik Rom.

Dua filsuf dari Athens yang hidup tiga abad sebelum Caesar ini seolah-olah dapat “predict” apa yang akan jadi dekat Rom apabila mereka mengatakan negara monarki akan mengalami peralihan ke “tyranny”, seterusnya ke “aristocracy”, “oligarchy”, “democracy” dan akhirnya “ochlocracy” di mana negara akan mengalami kekacauan (chaos) dan kehancuran (destruction).

Adakah Plato dan Aristotle boleh nampak perkara ghaib? Tidak. Apa yang dilalui oleh Rom sebenarnya sudah berlaku di Athens, di mana Plato dan Aristotle menyaksikan kehancuran Athens akibat demokrasi dan ochlocracy.

Plato dan Aristotle membina teori mereka berdasarkan sifat manusia. Peralihan dari satu sistem ke satu sistem adalah berpunca daripada kemerosotan (decay) dalam jiwa (psyche) masyarakat. Matlamat mulia seperti perjuangan kemerdekaan dan maruah bangsa ketika waktu pembinaan negara lama-kelamaan diambil alih oleh perjuangan kekayaan dan kekuasaan, maka lahirlah oligarchy. Oligarchy melahirkan masyarakat yang materialistik, membolehkan kebangkitan “strong man” atau “demagogue” yang ingin membolot kuasa politik dengan sokongan massa, seperti kebangkitan Caesar atas sokongan rakyat “Populares” yang menanam benih kehancuran Rom.

Disebabkan oleh kesejagatan sifat manusia, pola kitaran politik yang sama juga terdapat dalam sejarah China dan tulisan Ibn Khaldun. Watak-watak seperti Sulla, Pompey, Caesar dan Nero boleh dijumpa dalam setiap tamadun dan di setiap zaman. Ada yang melihat kemunculan Donald Trump sebagai kebangkitan Caesarism di Amerika, ada yang berpendapat bahawa fenomena kebangkitan populisme di Eropah melambangkan “psychosis” masyarakat materialistik yang sanggup menerima ahli politik yang menyebarkan kebencian asalkan mereka menjaminkan peluang pekerjaan.

Semua tamadun akan mengalami kemakmuran dan kemerosotan, bezanya cuma samada bangsa yang jatuh itu boleh bangkit semula. Ada seperti China, lepas jatuh bangkit, jatuh lagi bangkit lagi. Ada seperti Rom, lepas jatuh terus ditenggelami oleh arus sejarah.

Bagaimana dengan Malaysia? Soal siapakah “Sulla”, “Pompey”, “Crassus”, “Cicero” dan “Caesar” dalam politik kita hanyalah soal kedua. Soal yang lebih penting ialah: di fasa manakah kita berada? Stagnation? Decay? Revival? Dan sekiranya kita berada di fasa kemerosotan, apakah cara untuk kita elak dari hancur sepenuhnya dan bangkit balik?

Bacalah sikit-sikit pasal sejarah Yunani dan Rom, ia membantu mengubah perspektif anda.


Rasullulah S.A.W: Akhlaknya Adalah Al-Quran

لَقَدْ كَانَ لَكُمْ فِي رَسُوْلِ اللهِ أُسْوَةٌ حَسَنَةٌ لِمَنْ كَانَ يَرْجُو اللهَ وَالْيَوْمَ اْلآخِرَ وَذَكَرَ اللهَ كَثِيْرًا

“Sesungguhnya pada diri Rasulullah ada teladan yang baik bagimu, iaitu bagi orang yang mengharapkan Allah dan hari Akhir serta banyak berzikir kepada Allah”.

(Al-Ahzab: 21).

• Imam As Sa’di mengatakan di dalam kitab tafsirnya, (Metodical Interpretation of the Nobel Quran):

“Sesungguhnya telah ada pada diri kalian peribadi Rasulullah saw sebagai suri teladan (ikutan) yang baik iaitu dari sisi di mana beliau sendiri menghadiri suara hiruk pikuk dan langsung terjun ke medan perang. Baginda adalah orang yang mulia dan pahlawan yang gagah berani. Lalu bagaimana kalian menjauhkan diri kalian daripada perkara yang Rasulullah saw bersungguh-sungguh melaluinya seorang diri? Maka jadikanlah dia sebagai panutan kalian dalam perkara ini dan sebagainya.”

• Tambahan, Imam As Sa’di berkata:

“Suri teladan itu ada dua bentuk iaitu yang baik dan yang buruk. Suri teladan yang baik itu ada dalam diri Rasulullah saw dan orang yang menjadikannya sebagai suri teladan (ikutan), maka dia telah menempuh perjalanan yang akan membawanya kepada kemuliaan yang ada di sisi Allah swt. Itulah yang dimaksudkan ‘jalan yang lurus’.

• Apa yang mendorong manusia untuk menjadikan Rasulullah saw sebagai ikutan yang baik?

Dengan menjadikan Rasulullah sebagai ikutan yang baik adalah dengan IMAN, TAKUT KEPADA ALLAH SWT, BERHARAP PAHALA DARI ALLAH SWT, dan TAKUT KE ATAS AZAB ALLAH SWT.

• Ibnu Katsir, dalam kitab tafsirnya mengatakan:

“Ayat tersebut (al-Ahzab ayat 21) merupakan sebuah landasan utama/dasar untuk menjadikan Rasulullah sebagai ikutan yang baik seperti melalui ucapan, perbuatan dan semua peribadi yang ada pada diri baginda.”

• Bagaimana akhlak Rasulullah saw?

Aisyah r.a ketika ditanya bagaimana akhlak Rasulullah? Beliau menjawab:

“Akhlaknya adalah Al Qur’an.”

(HR. Muslim)

• Keindahan akhlak baginda terlihat melalui diri baginda yang baik dengan para isterinya dalam urusan rumah tangga, menjaga hubungan dengan sanak-saudara, para sahabat (berukhuwah), memimpin masyarakat bahkan negara. Tidak lupa juga, baginda amat menghormati dengan para musuhnya juga.

• Bukan benda yang luar biasa, apabila sebelum baginda diutuskan Allah swt sebagai Rasul, kita boleh melihat bagaimana masyarakat Quraisy yang terkenal dengan sifat kasarnya dan penyembah berhala, sudah memberikan gelaran kepada baginda dengan gelaran al-Amin kerana pada diri baginda sendiri sudah wujud empat sifat terpuji:

1. Shiddiq (Melakukan segala hal dengan benar).

2. Amanah (Dipercayai).

3. Fathanah (Bijak).

4. Tabligh (Menyampaikan).

Saya menyelitkan salah satu kisah peribadi ulung Rasulullah saw.

FAKTA TAMBAHAN : ERTI SEBUAH CINTA KEPADA MUSUH.

• KISAH SEORANG LELAKI YANG MASIH LAGI TERSENYUM WALAUPUN DIHINA •

Pagi itu, suasana di sebuah pasar yang terkenal di Madinah kelihatan sibuk dengan kegiatan jual-beli di antara pedagang dan pembeli. Seorang lelaki melangkah kaki berjalan dengan laju menuju ke sebuah tempat di hujung pasar tersebut. Kelihatan seorang perempuan tua berbangsa Yahudi yang buta sedang duduk bersimpuh seperti menunggu seseorang. Sapaan lelaki itu disambut dengan senyuman perempuan tua itu.

Lelaki itu membongkok sedikit dan mengeluarkan beberapa isi makanan yang masih segar. Dihalusi isi makanan menggunakan tapak tangannya sebelum disuapkannya ke dalam mulut perempuan tua tersebut. Sambil lelaki itu menyuapkan isi makanan dengan lembut, perempuan tua itu tidak berhenti-henti menghina dan mengutuk seseorang yang mungkin dikenali lelaki itu. Lelaki itu hanya membalas dengan senyuman dan tergelak kecil sambil meneruskan suapan demi suapan ke dalam mulut perempuan tua itu sehingga habis kesemua isi makanan yang dibawanya.

Itulah rutin harian lelaki tersebut setiap hari kepada perempuan tua itu sehinggalah tiba pada suatu hari, lelaki itu telah dijemput menghadap Illahi.

Keesokan harinya, tersebar berita mengenai kewafatan seorang lelaki yang dibenci oleh perempuan tua itu. Perempuan tua itu sangat bergembira dengan berita itu.

Setelah berlalunya tiga hari kemudian, perempuan tua itu berasa pelik. Kenapa lelaki yang selalu menyuapkan makanan kepadanya tidak datang selama tiga hari ini? Adakah lelaki tersebut sakit atau benci kepadanya kerana dia selalu mengutuk seseorang yang mungkin dikenali lelaki itu?

Tiba-tiba datang seseorang menghampirinya dan mengeluarkan isi makanan. Sambil mengeluarkan isi makanan, orang itu tersentak apabila mendengar perempuan tua itu tidak berhenti-henti mengutuk lelaki yang dikenalinya. Orang yang tidak dikenali ini terus mengeluarkan isi makanan dan menyuapkan terus ke dalam mulut perempuan tua itu dengan suapan lembut. Perempuan tua itu mengunyah sambil bertanya :

“Siapakah engkau?”.

Orang itu menjawab dengan nada lembut : “Akulah orang yang selalu menyuapimu ini”.

Perempuan tua itu berkata lagi dengan nada menegur : “Tidak, kau bukan seperti lelaki yang selalu datang kepadaku. Lelaki sebelum ini selalu memperhaluskan isi makanan sebelum menyuapkannya ke mulut aku. Tetapi kau tidak melakukannya. Kau bukanlah dia. Ah, betapa aku merinduinya..”.

Orang tersebut terus menitiskan air mata setelah mendengar kata-kata perempuan tua itu. Orang itu pun mengelap air matanya dan terus berkata dalam nada perlahan tetapi menusuk kalbu :

” Aku adalah Abu Bakar as-Siddiq, sahabat kepada lelaki yang selalu menyuapimu sebelum ini. Ketahuilah, sesungguhnya lelaki yang engkau selalu menghina itulah yang selalu datang kepadamu dan menyuapimu makanan. Lelaki tersebut ialah Muhammad Rasulullah saw. Baginda telah meninggal dunia tiga hari lepas…”.

Perempuan tua itu terdiam setelah menelan makanan yang dikunyahnya. Dia menangis sambil berkata :

” Sesungguhnya celakalah ke atas diriku. Lelaki yang selalu menolongku itulah lelaki yang aku paling benci dahulu. Tetapi sekarang aku sudah sangat mencintainya. Sungguh, aku merindui akhlaknya. Wahai Abu Bakar, ajarkanlah kepadaku tentang agama Islam, kenalkan aku pada Tuhanmu, Tuhan Muhammad..”.

Akhir kisah, perempuan tua Yahudi itu pun memeluk agama Islam dan inilah bukti yang menunjukkan bagaimana sifat Rasulullah saw mencurahkan akhlak kasih sayang Islam di dalam hati para musuh yang membencinya.
_________________________________________

Jadinya, tidak susah mana pun untuk mengikuti keperibadian yang ada diri Rasulullah saw. Hanya bergantung kepada kita sahajalah yang boleh menentukan, apakah kita mahu memilih jalan yang lurus ataupun jalan yang dimurkaiNya?


Kisah Orang-Orang Yang “Mati Hidup Semula” Di India

Bila seseorang itu sudah tiada, normal di mana semua hak perundangan dan pemilikan harta benda milik si ma.ti luput dan diwariskan kepada waris sama ada secara faraid atau wasiat. Tetapi di India, terdapat satu golongan yang dikatakan ma.ti atas kertas tetapi masih hidup di alam nyata. Dan mereka berdepan pelbagai halangan untuk mendapatkan semula hak mereka yang dinafikan.

Salah satu kes mereka ialah Padesar Yadav. Semasa berusia akhir 70-an, dia terpaksa membesarkan dua orang cucunya selepas anak perempuan dan menantunya meninggal dunia. Justeru, bagi menampung kos membesarkan dan pendidikan mereka, Yadav berhasrat untuk menjual sebidang tanah yang diwarisi daripada bapanya di kampung tempat dia dilahirkan.

Beberapa bulan kemudian, dia menerima satu panggilan aneh daripada pembeli tanahnya. Si pembeli memberitahu terdapat kes perundangan terhadap Yadav. Si pembeli turut mendakwa anak saudaranya memberitahu semua orang bahawa Yadav telah mati dan orang yang menguruskan penjualan tanah itu ialah seorang penipu.

Bingung dengan apa yang berlaku, Yadav berangkat dari Kolkata ke Azamgarh, Uttar Pradesh untuk mengetahui peristiwa berkenaan. Sebaik orang kampung melihat kelibatnya, ramai orang lari bertempiaran kerana menyangka melihat hantu. Mereka yang masih tidak percaya kemudiannya memberitahu ritual pengebumian juga telah dibuat.

Seingat Yadav, dia mempunyai hubungan baik dengan anak saudaranya itu. Malah, sekali-sekala anak saudaranya itu akan datang mengunjunginya bila berkesempatan. Tetapi semua itu berubah selepas Yadav memberitahunya tentang penjualan tanah pusaka di Azamgarh. Sejak itu, anak saudaranya tidak melawatnya lagi dan menafikan bahawa dia itu merupakan bapa saudaranya apabila Yadav cuba menuntut haknya semula.

Dia menangis berhari-hari mengenangkan nasibnya sehinggalah mendapat bantuan daripada sebuah organisasi bukan kerajaan iaitu Persatuan Orang Ma.ti Hidup India. Pertubuhan ini dikendalikan oleh Lal Bihari Mritak, 60-an dan dia sendiri sudah masak dengan situasi ini. Ini kerana sepertiga daripada hidupnya menyaksikan dia bergelut dengan situasi sama.

Bihari datang daripada sebuah keluarga miskin dan mempunyai masalah buta huruf. Ini kerana semasa kecil, dia telah dihantar bekerja di sebuah kilang sari dan bekerja sehingga berusia 20-an. Bihari berharap dapat membuka sebuah bengkel tekstil di bandar berhampiran tetapi dia perlu membuat pinjaman bank untuk membiayai bengkel berkenaan dan mencagarkan aset yang dimilikinya.

Lantas, Bihari pergi ke Khalilabad, Azamgarh dengan harapan mendapatkan geran tanah pusaka yang diwarisi daripada bapanya. Bagaimanapun, alangkah terkejutnya Bihari apabila diberitahu terdapat sijil kema.ti.an yang mengandungi namanya. Apabila kema.ti.annya didaftarkan dengan pihak berkuasa, semua harta dan tanah miliknya diambil alih oleh keluarga bapa saudaranya.

Sehingga hari ini, Bihari masih tidak tahu sama ada ia merupakan kesalahan pengkeranian atau sengaja dirancang oleh bapa saudaranya untuk merampas tanah miliknya. Yang pasti, ramai orang sepertinya berdepan masalah sama di seluruh negara. Dan itu mendorongnya menubuhkan Persatuan Orang Ma.ti Hidup India. Di Uttar Pradesh sahaja, terdapat 40,000 orang ma.ti hidup dengan kebanyakan mereka merupakan orang miskin, mempunyai masalah buta huruf dan datang dari kasta rendah.

Bukan sekali mereka mengadakan protes aman dengan tujuan menarik perhatian kerajaan dan masyarakat tentang masalah yang dihadapi. Tetapi itu tidak berhasil lalu ia mendorong Bihari bertanding dalam pilihan raya. Begitupun, ia masih tidak mencukupi untuk menyakinkan pihak berkuasa bahawa dia masih hidup.

Ini mendorong Bihari mengadakan mogok lapar sebanyak tiga kali tetapi itu juga berakhir dengan kegagalan. Akhirnya, dia memilih untuk menculik anak bapa saudaranya itu dengan harapan dia ditahan polis dan menelan hakikat bahawa dia masih hidup. Tetapi pihak berkuasa sedar tentang helahnya itu dan memilih untuk tidak campur tangan.

Pada akhirnya, bukan cara kreatif yang diusahakan Bihari yang menyebabkan statusnya disemak semula. Sebaliknya, majistret mahkamah baru di Azamgarh memutuskan untuk melihat semula kesnya dan mendapati berlaku ketidakadilan terhadap dirinya selama 18 tahun. Lantas, majistret mengarahkan semua hak dirinya dipulihkan semula pada tahun 1994.

Begitupun, tidak semua yang beruntung seperti Bihari. Ada yang memilih membu.nu.h diri selepas kes yang diusahakan selama bertahun-tahun masih tidak berhasil. Ada juga yang telah pergi menemui Ilahi sebelum kes mereka sempat diselesaikan.

Anil Kumar, seorang peguam yang mewakili beberapa kes individu ini mengakui semua kes mereka amat rumit. Sesetengahnya memang berpunca akibat masalah pengkeranian. Tetapi ada juga kes melibatkan gejala rasuah di mana pegawai kerajaan diberi makan suap untuk memalsukan kema.ti.an individu dinyatakan.

Walaupun pihak kerajaan memberi jaminan isu ini sedang ditangani segera, bagi Kumar, ia masih tidak mencukupi. Ini kerana dalam sesetengah kes mahkamah, ada yang mengambil masa bertahun-tahun untuk mendapatkan penghakiman. Selagi mana kes dibiarkan tertunggak, ia memberi keberanian kepada ramai kacang hantu di luar sana untuk memerangkap orang seperti Bihari dan Yadav.

Bagi Bihari sendiri, dia sebenarnya sudah letih memperjuangkan isu ini dan sudah berkira-kira untuk menarik diri. Ini kerana masyarakat India masih memandang sepi isu ini dan tiada penyelesaian konkrit dicadangkan kerajaan terhadap isu yang dihadapi mereka. Justeru, janji penyelesaian yang dinyatakan ibarat menanam tebu di tepi bibir dan orang seperti Bihari dan Yadav ma.ti tanpa mendapat keadilan sewajarnya.

Kisah Bihari diadaptasi ke layar perak menerusi filem Kaagaz yang ditayangkan pada Januari tahun ini. Filem yang menampilkan Salman Khan sebagai penerbit menerusi produksinya Salman Khan Films menceritakan perjuangan Bihari mendapatkan semula status hidup dirinya daripada pihak kerajaan selama 19 tahun. Wataknya digalas oleh pelakon Hindustan terkenal Pankaj Tripathi.

RUJUKAN:

Hadjimatheou, Chloe. (2021). India’s living DITAPIS: ‘They stared at me like I was a ghost’. BBC News


Haram Hukumnya Tangkap Gambar Eiffel Tower Pada Waktu Malam

Menara Eiffel dan Paris tidak boleh dipisahkan bak irama dan lagu. Ia bukan saja merupakan mercu tanda ibu kota Perancis itu tetapi lambang Perancis di pentas dunia. Tetapi anehnya, amat sukar mencari gambar Menara Eiffel yang disinari dengan lampu pada waktu malam. Semua ini terjadi angkara penguatkuasaan undang-undang hak cipta Perancis yang ketat.

Di negara-negara Kesatuan Eropah (EU), undang-undang hak cipta memberi hak kepada pencipta untuk memegang hak intelek mereka selama 70 tahun. Di sesetengah negara, tempoh pegangan hak intelek berbeza-beza seperti Pakistan (50 tahun) atau Jamaica (95 tahun).

Hal ini terpakai kepada Menara Eiffel juga. Selepas pereka menara Gustave Eiffel meninggal dunia pada tahun 1923, hak cipta rekaan menara bertahan selama 70 tahun sebelum ia tamat pada 1993. Selepas itu, hak reka cipta menara kini menjadi hak awam dan membolehkan banyak replika menara dihasilkan. Contoh mudah, replika Menara Eiffel di Las Vegas yang dibina pada 1999.

Tetapi memandangkan lampu yang dipasang pada menara pada tahun 1985, hak cipta untuk imej cahaya pada menara masih lagi berjalan dan dijangka tamat pada 2055. Sementara hak ini masih berkuatkuasa, imej atau video menara di mana lampu diaktifkan dianggap melanggar undang-undang hak cipta. Justeru, sebarang gambar menara yang disiram cahaya lampu perlu mendapat kebenaran terlebih dahulu.

Dan itu mendedahkan satu hakikat pahit buat para jurugambar di Perancis: tiada kebebasan panorama. Kebebasan panorama bermaksud kebebasan di mana jurugambar mengambil gambar bangunan, karya seni atau monumen di tempat awam sementara ia masih lagi dilindungi oleh undang-undang hak cipta. Bagaimanapun, pada Oktober 2016, had kebebasan panorama dikenakan untuk ukiran dan seni bina di Perancis.

Tetapi menerusi satu undang-undang baru Perancis, ia membenarkan orang awam mengambil gambar atau merakam video seni bina dan ukiran yang diletakkan secara tetap di ruang awam. Bagaimanapun, ia mestilah dibuat atas kapasiti peribadi dan tiada kaitan dengan aktiviti komersial. Peraturan ini bukan saja terpakai kepada orang awam tetapi juga jurugambar profesional.

Dan janganlah mengada-ngada nak kongsikan di laman media sosial. Sebarang usaha berkongsi kandungan gambar di platform berkenaan dianggap satu kesalahan walaupun anda penduduk di negara yang mengamalkan kebebasan panorama seperti Britain. Jika diketahui pihak berkuasa Perancis, memang nasib kena denda!

Trend melindungi seni bina ikonik negara-negara Eropah semakin mendapat tempat dalam kalangan pemerintah. Trend ini diperlihatkan menerusi penggubalan dan penguatkuasaan undang-undang hak cipta sama. Antara contoh seni bina atau monumen yang diletakkan di bawah undang-undang ini ialah ukiran Atomium (Belgium), patung Little Mermaid (Copenhagen, Denmark), Parlimen Eropah (Strasbourg, Perancis) dan Colosseum (Itali).

Kebanyakan negara anggota EU mempunyai kaedah berbeza dalam mengendalikan medium artistik. Tetapi di sesetengah negara seperti Greece dan Itali, kebebasan panorama langsung tidak wujud dengan setiap gambar yang diambil perlu mendapat izin sebelum disiarkan.

RUJUKAN:

Cuttle, J. (2021). Why It’s Illegal to Take Pictures of the Eiffel Tower at Night. The Culture Trip.


Misteri Kes Pembμnuhan Keluarga Miyazawa

Pada 31 Disember 2000, seluruh Jepun digemparkan dengan berita pembμnuhan sebuah keluarga di Setagaya, Tokyo. Mangsa iaitu Mikio Miyazawa (suami, 44 tahun), Yasuko Miyazawa (isteri, 41 tahun), Niina Miyazawa (anak, 8 tahun) dan Rei Miyazawa (anak, 6 tahun) di bμnuh oleh seseorang ketika suspek menceroboh rumah mangsa di malam hari.

Namun apa yang menghairankan adalah suspek dikatakan duduk beberapa jam di rumah mangsa sebelum meninggalkan lokasi kejadian dan menghilangkan diri. Sehingga ke hari ini, beberapa siri penyiasatan dijalankan masih tidak menjumpai siapa perlakunya.

Kesemua mangsa ditemui oleh Setsuko (ibu kepada Yasuko) dalam keadaan menyayat hati. Mikio, Yasuko dan Niina ditemui dengan kesan tikaman dibadan manakala Rei ditemui dengan kesan cekik di lehernya. Tokyo Metropolitan Police Department (TMPD) menyimpulakan kesemua mangsa meninggal dunia pada 30 Disember pukul 11.30 malam.

KRONOLOGI KES PEMBμNUHAN

Menurut polis, suspek dipercayai memecαh masuk rumah mangsa melalui tingkap bilik air di tingkat dua. Suspek kemudiannya ke bilik Rei dan mencekik Rei sehingga mαti. Mikio yang terdengar sesuatu yang mencurigakan bergegas ke bilik Rei dan mendapati suspek di bilik tersebut. Mikio bergelut dengan suspek dan sempat mencederαkan suspek sebelum Mikio ditikαm di kepala oleh suspek menggunakan pisau pemotong sashimi. Pisau tersebut malangnya patah dan tertanam dalam kepala Mikio.

Suspek kemudian menyerαng Yasuko dan Niina menggunakan pisau yang patah sebelum menggunakan pisau dapur. Namun apa yang menghairankan, suspek sempat duduk di rumah mangsa 2 hingga 10 jam sebelum menghilangkan diri. Bukan itu sahaja, suspek sempat menggunakan tandas, merawat luka kesan dari penggelutan dengan Mikio, mencuri duit mangsa dan tidur di sofa ruang tamu di tingkat dua.

PENYIASATAN

Kes ini merupakan antara kes pembμnuhan besar dalam sejarah Jepun dengan penglibatan lebih kurang 246,044 penyiasat yang sudah mengumpulkan lebih kurang 12,545 bahan bukti. Walaubagaimanapun, suspek meninggalkan jejak antaranya pisau, mafla, beg sandang, sweater, jaket, topi, glove, kasut dan dua sapu tangan.

Melalui jejak yang ditinggalkan polis berjaya mendapatkan DNA dan cap jari suspek. Hasil kajian mendapati suspek mempunyai ketinggian 170 cm dengan bentuk fizikal yang kurus. Polis juga menganggarkan suspek lahir di antara tahun 1965 hingga 1985 (15 hingga 35 tahun umur suspek pada hari kejadian). Suspek bertangan kanan dan berdarah jenis A. Suspek juga berkemungkinan mempunyai darah campur (ibu keturunan Eropah manakala bapanya keturunan Asia Timur).

Walaupun pelbagai bahan bukti ditemui, pihak polis masih gagal menangkap suspek. Disebabkan oleh statute of limitations kes ini digugurkan pada tahun 2010. Namun begitu, pada tahun 2015 dilaporkan seramai 40 orang penyiasat ditugakan untuk mengendalikan kes ini dan pada tahun 2019 seramai 35 orang penyiasat masih ditugaskan dalam kes ini.

Pada tahun yang sama juga TMPD mengumumkan bahawa rumah mangsa akan dirobohkan atas alasan usia dan risiko untuk runtuh disebabkan bahan dalam rumah mula mereput. Tindakan itu dibantah oleh orang ramai termasuk ahli keluarga mangsa. Sehingga ke hari ini masih belum bukti baru yang menjurus kepada penangkapan suspek.

Artikel dikirimkan oleh Afiq Jeff untuk The Patriots.


Kisah Empayar Rom Gagal Menakluk Semenanjung Arab

Kalau tengok dalam sejarah Islam, pihak Arab banyak melancarkan serangan terhadap Rom. Keazaman dan kegigihan Arab membuak-buak selepas berjaya merangkul Syria daripada Byzantium.

Kedatangan Arab dikatakan bagaikan suatu rahmat sampai bangsa Yahudi sendiri bersorakan kerana sudah penat membayar cukai sangat tinggi (Frankforter & Spellman, 2003).

Tidak melampau untuk dakwa bahawa pemimpin Arab ingin memenuhi hadis Nabi Muhammad SAW tentang Konstantinopel.

Walau bagaimanapun, tidak melampau juga untuk dakwa bahawa Arab sudah lama menyimpan dendam terhadap pendatang Rom ini.

Dendam ini terbuku selama 600+ tahun, bermula apabila Gaius Octavius dimasyhurkan sebagai Augustus Caesar. Bermakna dari awak lagi, Empayar Rom sudah meletakkan mata pada bumi Arab yang sangat bernilai.

Arab pra-Islam bukanlah seperti yang disangka, bahawa hanya kegelapan jahiliyah sahaja yang mengisi setiap lapangan. Lembah Arab sebelum kedatangan Islam sudah mula menggapai tahap kemajuan Augustus mendahagakan bumi Arab selepas mengamati nilai perdagangan antara Rom dan India yang perlu melepasi Laut Merah dan Laut Arabia.

Ketika itu Rom sudah menguasai Mesir. Rom membahagikan Dunia Arab dengan menggunakan tiga rantau: Deserta, Felix dan Petraea.

Kalau tengok di Sememanjung Arab, bahagian Barat Daya kelihatan lebih hijau kerana dikurniakan taburan hujan lebih tinggi. Kehijauan ini membawa makna sampingan: lembah yang subur. Itulah maksud Arabia Felix.

Namun cita-cita Rom menemui jalan mati, hanya kerana helah seorang Arab bernama Syllaeus. Walaupun namanya seperti Rom, jiwanya tentang Arab. Sesungguhnya, beliau bersuku al-Anbat yang barangkali sangat setia pada tanah nenek moyang. Cuma Syllaeus menemui tempat dalam zon politik Rom.

Beliau amat dipercayai Aelius Gallus, yang merupakan pembesar Rom di Mesir. Inilah watak utama yang menjadi ayam tambatan Augustus. Empat tahun selepas mula berkuasa, Augustus menghantar Gallus ke Arabia Felix iaitu bumi Yaman.

Tugas Gallus sebenarnya mudah: tarik tali diplomasi, bagi ganjaran harta (baca: rasuah) dan binasakan sesiapa yang cuba melawan. Gallus menuruti perintah Augustus sambil mendengar nasihat Syllaeus, yang sangat arif perihal cuaca dan suasana rantau.

Syllaeus sengaja memimpin mereka ke kawasan yang panas terik dengan bekalan air kotor. Dan di sini, mereka terkena jangkitan sampai menjadi epidemik dalam kalangan bala tentera Rom.

Perjalanan Gallus ke bumi Arab selama enam bulan. Beliau dihalau daripada bumi Arab (oleh helah Syllaeus) dalam masa 60 hari. Begitu dahsyat percaturan Syllaeus, hinggakan bala tentera Gallus tumbang satu demi satu. Akhirnya, usaha Gallus gagal apabila terpaksa pulang ke Rom.

Dan kegagalan besar ini mengundang kecelakaan pada dirinya. Kerana Augustus membuat keputusan untuk melantik Gaius Petronius sebagai pembesar Mesir (menggantikan Gallus).

Helah Syllaeus terbongkar sebelum Gallus dipanggil balik. Rom tidak akan memaafkan sesiapa. Dan Syllaeus diheret ke muka pengadilan empayar, yang mendapati beliau bersalah. Hukuman pun dilaksanakan, cuma tidak pasti bila roh Syllaeus terputus daripada halkumnya. Syllaeus mati dipancung (Djikstra, 2015).

Tindakan Syllaeus memang tidak mengubah apa-apa, cuma sekadar melengahkan masa saja. Namun beliau harus menjadi contoh ikutan tentang kesetiaan. Beliau sengaja membawa Gallus ikut jalan jauh ke Ma’rib.

Apabila sampai, tentera Gallus sebenarnya sudah lemah dan tidak mampu mengepung kota tersebut. Mereka hanya bertahan selama seminggu saja, sebelum terpaksa berundur kerana penularan penyakit begitu dahsyat.

Syllaeus hanya orang biasa. Namun beliau mati sebagai seorang wira bangsa, yang enggan biar rantau leluhurnya dipegang penguasa asing.

RUJUKAN:

Dijkstra, K. (2015). Life and Loyalty: A Study in the Socio-Religious Culture of Syria and Mesopotamia in the Graeco-Roman Period Based on Epigraphical Evidence. BRILL. Halaman 305.

Frankforter, A.D., & Spellman, W.M. (2003). The West: Culture and Ideas to 1660. Prentice Hall. Halaman 170.